text:
31Banabešo, ke fetša ka go re le re rapelele, gore molaetša wa Morena o phatlalale ka lebelo mme o amogelwe ka tlhompho, go no swana le moo go lena. 2Le re rapelele le gore Modimo a re hlakodiše bathong ba babe le ba bakgopo, gobane ga se mang le mang yo e lego modumedi.
3Ge e le Morena yena ke mmotegi, gomme o tla le tiiša a le emela go Rabobe. 4Morena o dira gore re le bote gore le dire tše re le laelago tšona, ebile le tla no tšwela pele le go di dira.
5Morena a le dire gore le kwešiše lerato la Modimo le kgotlelelo ye le e fiwago ke yena Kriste.
6Banabešo, re le laya legatong la Morena wa rena, Jesu Kriste, gore le kgaogane le badumedi bohle ba dulago ka diatla le gona ba sa phelego ka dithuto tše re ba rutilego tšona. 7Lena beng le tseba ka mo le swanetšego go re ekiša ka gona. Rena re be re sa dule ka diatla mola re le moo go lena. 8Re be re sa phele ka mphiwafela. Sa rena e be e le go itapiša le go katana; re be re šoma bošego le mosegare gore re se tshwenye motho wa lena, 9e se ka gobane re se na tokelo ya go babalelwa, eupša e le ka ge re nyaka gore le tle le re ekiše. 10Le gona mola re le moo go lena re be re hlwa re le botša re re: “Maganagošoma le dijo a se di fiwe.”
11Re realo ka ge re ekwa ba re ba bangwe ba lena ke metlapa ye e sa dirego selo ge e se go tsenatsena ditaba tša ba bangwe. 12Ba mohuta woo re ba laya re ba kgothatša legatong la Morena Jesu Kriste gore ba se itšharakantšhetše bophelo, ba upše ba šomele tša go iphediša.
13Ge e le lena, banabešo, le se ke la lapa go dira tše dibotse. 14Ge go ka ba le yo a ganago go kwa ditaelo tše re le romelago tšona ka lengwalo le, le mmee leihlo, gomme le kgaogane naye gore a inyatše. 15Fela le se mo tšee gore ke lenaba, le upše le mo kgale bjalo ka ngwanabolena.
16Yena Morena wa khutšo a fele a le fa khutšo le ka mekgwa yohle. Morena a be le lena ka moka.
17Ka seatla sa ka ke ngwala gore: Paulose o re le dumele. Ke ka mokgwa wo ke swayago mangwalo a ka ohle go bontšha gore ka nnete a tšwa go nna.
18Morena wa rena, Jesu Kriste, a le gaugele bohle.


c: text/html

text:
1
Lešika la Jesu; matswalo a gagwe
1Lengwalo la lešika la Jesu Kriste, morwa wa Dafida, morwa wa Aborahama.
2Aborahama o tswetše Isaka; Isaka a tswala Jakobo; Jakobo a tswala Juda le bana babo; 3Juda a tswala Pheretse; Pheretse a tswala Esiromo; Esiromo a tswala Arama; 4Arama a tswala Abinadaba; Abinadaba a tswala Nahasone; Nahasone a tswala Salamone; 5Salamone a tswala Boase; Boase a tswala Obede a na le Ruthe; Obede a tswala Isai; 6Isai a tswala Dafida kgoši;
Dafida kgoši a tswala Salomo a na le mosadi wa Uria; 7Salomo a tswala Rehabeama; Rehabeama a tswala Abia; Abia a tswala Asa; 8Asa a tswala Josafate; Josafate a tswala Jorama; Jorama a tswala Usia; 9Usia a tswala Jothama; Jothama a tswala Ahasi; Ahasi a tswala Hiskia; 10Hiskia a tswala Manase; Manase a tswala Amoni; Amoni a tswala Josia; 11Josia a tswala Jekonya le bomonnagwe mehleng ya bothopja bja Babele;
12Bothopja ge bo fitile, Jekonya a tswala Sealathiele; Sealathiele a tswala Serubabele; 13Serubabele a tswala Abihudi; Abihudi a tswala Eliakima; Eliakima a tswala Asoro; 14Asoro a tswala Tsadoko; Tsadoko a tswala Akima; Akima a tswala Eliudi; 15Eliudi a tswala Eleasara; Eleasara a tswala Mathane; Mathane a tswala Jakobo; 16Jakobo a tswala Josefa monna wa Maria e a belegego Jesu e a bitšwago Kriste.
17Moloko ka moka go tloga ka Aborahama go fihla ka Dafida o na le ba lesome le metšo e mene; le gona go tloga ka Dafida go fihla ka bothopja bja Babele, moloko o na le be lesome le metšo e mene; le go tloga ka bothopja go fihla ka yena Kriste, moloko o na le ba lesome le metšo e mene.
18Tša matswalo a Jesu Kriste šidi: Maria mmagwe a sa beeleditšwe ke Josefa, ba sešo ba kopana, o hweditšwe e le moima ka Moyamokgethwa. 19Josefa monna wa gagwe, ka gobane e le yo bolo, a sa rate go mo goboša, a akanya go ka mo tlogela ka go ngwega. 20Ya re a sa eleletša tše bjalo, a bona Morongwa wa Modimo a mo tšwelelela dilorong a re: Josefa morwa wa Dafida: Se boife go beka Maria mosadi wa gago, gobane se a se imilego ke se se tšwago go Moyamokgethwa. 21O tlo belega morwa, wa tlo mo rea leina la Jesu, gobane ke yena a tlo go phološa sethšaba sa gagwe dibeng tša sona.
22Tše ka moka di diregile gore go phethege se se boletšwego ke Morena ka moporofeta e a itšego: 23Bonang, kgarebe e tlo ima, ya belega morwa; ba tlo mo rea leina la Imanuele, ge le fetolwa ke go re: Modimo o na le rena.
24Josefa ge a tsogile borokong, a dira ka mo Morongwa wa Morena a laetšego ka gona, a beka mosadi wa gagwe. 25Me a se ke a mo tseba, a ba a belege morwa wa gagwe wa leitšibolo; a mo rea leina la Jesu.

robotstxt: allowed

filter: keep


text:
Letšatši le be le lebelelega bjalo ka legapu la go butšwa le le nnyane lefaufaung ka godimo ga hlogo ya Phindulo. O be a rata go sepela lešokeng a theeletša dinonyana ge di opela mehlareng. Efela lehono go fapana le matšatši a mangwe. Go be go na le lešata le legolo la go tšwa ka garegare ga lešoka. Le be le kwagala bjalo ka ngangišano.
Phindulo o ile a latelela lešata go fihlela a fihla molaleng. Mo gare ga molala woo, o ile a bona Tšhwene le Kgabo di hlabelane lešata. O bone gape le lephotse le le G-O-L-O-G-O-L-O. Tšhwene le Kgabo di be di eme ka mathoko a lephotse. Tšhwene e ile ya ntšha meno a yona a magolo gomme Kgabo ya lla ya šikinya hlogo. Ka bobedi bja tšona di be di bonala di befetšwe kudu.
“Dumelang,” a realo Phindulo. “Go direga eng?”
“Phindulo,” a realo Kgabo, “Tšhwene o na le megabaru.”
“Aowa, hle” a realo Tšhwene. “Kgabo o na le megabaru.”
“Le bonwe ke nna pele,” a realo Kgabo. A emišetša letswele le lennyane thoko ga lephotse.
“Batho wee,” a realo Phindulo. “Emang! Ke be ke gopola gore lena ba babedi le bagwera?”
“Eeh, hmmm,” a realo Kgabo. “Bona mo, re be re sepela ge nna ke tla bona lephotse le le legolo fa. Re ile ra le kitimela bobedi bja rena gomme Tšhwene a mphihlela pele go lona. Bjale o re ke lephotse la gagwe.”
“Ke lephotse la ka!” a realo Tšhwene. “Le swerwe ke nna pele, ka fao ke la ka.”
“Eeh, le bonwe ke nna pele. Ge nkabe e se ka nna nkabe o le fetile o se wa le bona!” a realo Kgabo.
“Aowa, hle,” a realo Tšhwene.
“Ke eng bjale?” gwa botšiša Phindulo. O ile a dula godimo ga bjang mo pele ga bona. Ka morago ga nako ye telele o ile a re, “Ijoo! Ke lephotse le legolo kudu.”
“Re a tseba seo,” ba realo Tšhwene le Kgabo ba kgokološa mahlo.
“Le nkgopotša moapole wa rena,” a realo Phindulo.
“Moapole wa lena?” gwa botšiša Kgabo. “Naa o bolela ka eng, Phindulo?”
“Eeh,” a realo Phindulo, “ngwaga wa go feta, moapole wa ka tšhemong ya rena o dirile diapole tše dintši kudu tša tlala dikhapote ka moka le diroto tša ka mo ntlong. Le morago ga ge tše dintši re di jele ebile re dirile le diphae ka tšona, go ile gwa no šala tše dintši tša mma, tate le nna. Di nyakile go swana le lephotse le.”
“Ee, Phindulo, efela re ile go dira eng ka lephotse?” gwa botšiša Kgabo.
“Ga ke tsebe,” a realo Phindulo. “Efela nka go botša gore re dirile eng ka diapole.”
“Le dirile eng?” gwa botšiša Kgabo.
“Re dirile moletlwana,” a realo Phindulo.
“Moletlwana?” gwa botšiša Tšhwene.
“Go bjalo,” a realo Phindulo. “Re dirile moletlwana wo mogolo. Re memile batho ka moka. Go be go tlile bagwera le baagišane, bokoko, borakgolo, batswala, le batlogolo. Re kgabišitše ntlo ya rena ye nnyane ka diripone le dipalune. Mma o dirile diphae tša diapole tša go ikgetha gomme tate a dira matute a apole a go fola a bose ka diapole tša kgale. Re ile ra bapala meraloko mmogo ra ba ra bina. Go bile bose kudu. Batho ba jele la mpana palega gomme ba be ba thabile.”
“Ke rata meletlwana,” a realo Kgabo
“Gona, nkane re sa dire moletlwana?” gwa šišinya Tšhwene.
“Ke kgopolo ye botse yeo,” a realo Kgabo. “Re ka abelana lephotse gomme ra le ja mmogo!”
“Ke gabotse!” a realo Phindulo, a bile a sega.
Tšhwene o ile a gokara Kgabo.
“Naa o tla tla moletlwaneng wa rena?” Kgabo a botšiša Phindulo.
“Ke rata go tla,” a realo.
Tšhwene le Kgabo ba myemyela ka lethabo. Bagwera ba bararo ba ile ba apea lephotse le legolo. Mongwe le mongwe o dirile dijo tšeo di fapanego. Kgabo o pakile phae ka legogo la gauta le tsina. Tšhwene o ile a dira sopo ya go tšhelwa disepaese. Phindulo o ile a gadika dikokisana tša sinamone le swikiri!
Ba be ba se na diripone le dipalune, efela ba bapetše meraloko ba opela le dikoša gomme ba ja lephotse ka mo ba nyakago ka gona.
Gateetee diphoofolo tše dingwe di ile tša fihla. Tlou o ile a tla le marula a bose le dimake. Thutlwa o tlile le meetse a sediba a maphilo gore ba fetiše dijo tša bose. Le kolobesodi o be a le gona a tlile le dipotata tša bose.
Ka moka ba abelane dijo tša bona le dino. Ka moka ba ile ba sega, ba opela, gomme ba ja go fihlela letšatši le batamela go dikela, o kare ke legapu la go butšwa.


text:
131Motho mang le mang a se gane go bušwa ke ba ba filwego maatla a go buša, ka gobane ga go mmušo wo o sa tšwego go Modimo; mebušo ye e lego gona e hlomilwe ke Modimo. 2Ka gona, yo a lwago le mmušo o lwa le se se laetšwego ke Modimo; gomme yo a lwago le sona o ikobela kotlo. 3Gobane go bao ba dirago tša go loka babuši ga ba boifiše, ba boifiša go bao ba dirago tše dimpe. Kgane wena ga o nyake go phela o sa boife babuši? Gona o dire tše di lokilego, gomme bona ba tla go reta, 4gobane ke bona bahlanka ba Modimo ba ba šomelago go go hola. Eupša ge o dira tše dimpe, gona o ba boife, gobane maatla a bona a go otla ga se a lefeela. Ke bona bahlanka ba Modimo, ke balefeletši ba Modimo ba go otla bakgopo. 5Ke ka lebaka leo le swanetšego go theeletša ba ba bušago, e sego fela ka gobane le tšhaba kotlo ya Modimo, eupša e be le ka lebaka la letswalo.
6
Mar. 12:17
Luk. 20:25
Ke ka lebaka leo le tšhelago le metšhelo, gobane babuši ge ba dira mediro ya bona ba šomela Modimo. 7Ka gona le ntšhetše bohle tše di ba lebanego: yo a lebanwego ke seloba le mo lobe; yo a lebanwego ke sebego le mmegele; yo a lebanwego ke tlhompho le mo hlomphe; yo a lebanwego ke kgodišo le mo godiše.
8Le se ke la kolota motho selo ge e se go ratana naye. Gobane yo a ratago ba bangwe ke yena yo a phethago melao ya Moshe. 9
Lef. 19:18
Doit. 5:17-19,21
Gape melao ye e rego: “O se ke wa otswa, o se ke wa bolaya, o se ke wa utswa, o se ke wa duma tša ba bangwe” le wo mongwe molao wo o ka bago gona, yohle e akaretšwa ka wo o rego: “O rate bangwekawena bjalo ka ge o ithata.” 10Moratamongwekayena ga a mo senyetše. Bjale ge, go rata ke go phetha melao yohle ya Moshe.
11Le dire ka mokgwa woo ka ge le tseba gore ke nako – nako ya go tsoga borokong e šetše e fihlile. Gobane nako ya gore re phološwe bjale e kgauswi go feta mola re sa tšo dumela. 12Bjale go swana le ge bošego bo esa, letšatši le le kgauswi le go hlaba. Ka gona, a re tlogeleng mediro ya leswiswi, re itlhameng ka dibetša tša go lwa seetšeng. 13A re itshwareng gabotse bjalo ka batho ba ba phelago seetšeng sa mosegare, e sego ka bohlola le botagwa, e sego ka bofebe le tša go leša dihlong, e sego ka diphapano le mahufa. 14Le upše le phele bjalo ka balatedi ba Morena Jesu Kriste, mme le lese go beakanyetša dilo pele ka mokgwa wa go kgotsofatša ditumo tša lena tša nama.


text:
Setswana
Setswana se bolelwa Afrika Borwa le Botswana. Setswana ke polelo ya semmušo ya Botswana, mola ka go Afrika Borwa e le ye nngwe ya dipolelo tše lesometee tša semmušo.
Badudi ba mmalwa ba Zimbabwe le Namibia ba bolela Setswana. Setswana se bolelwa ke batho ba e ka bago dimilione tše nne.
Peleng ka nako ya kgethollo ka go Afrika Borwa, go be go na le nagana yeo e bitšwago Bophuthatswana yeo e bego e theilwe go ba naga ya batho bao ba bolelago Setswana.
Setswana ka gare Afrika Borwa[lokiša | edit source]
Palo ya batho ya 2011 ya Afrika Borwa e bontšha se:


text:
Bosasa reya go felegetša mogale wa rena elego Ngaka ya Leleme la Sepedi. Dr. M S "Morwangwato " Mashabela, ka Dilokong Ga Mongatane, Burgersfort.
Morwangwato o ngwadile dipuku tše Tshelelago elego
1. Tšhaba Moditi ka 1995
2. Lekgai la Sealogana ka 2001
3. Metswidio ya Matswiokoko ka 2004
4. Moshito wa Theto ka 2004
5. Mathuding a Mothopa ka 2004
6. Direto tša Sesotho sa Lebowa ka 2008
Gomme ka 2006 ebile mosekaseki go dipuku tšago swana le Bohloko bja Matlakaneng le Wena Kgotsoro.
Morwangwato o bile Seboleledi sa Mokgatlo wo wa BACUM go tloga ka ngwaga wa 2011.
Gere bona Hlabirwa ebe re bona Seshego sa segagabo rena kage ebe ele sekgwari sago tseba dika le diema ga mmogo le tshepedisho yatše tša Setšo. Keka moo abego a tsebega kala Ngaka ya Leleme la Sepedi.
Hlabirwa obe a fele a eba moeng ka thomo ya BACUM go Diyalemoya tša Selegae bjalo ka MASCOM, SKFM letše dingwe. Ele ge re menngwe go fahlosha lego ruta batheeletši kaga tša Setšo.
O bile gape moromiwa go Seyalemoya sa Setšhaba sa Thobela, mohlang wage rebe re dira boipiletšo bja gore Setšhaba se hlokomele go utswiwa ga mekgopa ya megoga, yeo bana ba rena bae utswago gomme ba rekishetše bago dira Dithetho le Ntepa. Ebe ele ge re bone ka gare ga Malapa go eba le Dikgogakgogano bjale ra hwetša gore tše dingwe di hlolwa kege Betši ba mmalwa ba nyetšwe ka Dintepa le Thetho tša Mekgopa ya Megoga empa bona basa tsebe.
Ba Tlhahlo ya Salitig, ba kgahlilwe ke moshomo wa gagwe woo a bego ao dira kamo gare ga BACUM gomme ba mofa Lepanta la Tlhompho ka ngwaga wa 2015.
Ka 2017 o emetše BACUM legato go Soweto TV, ge ebe go Sekasekwa tša Bohlokwa bja Leleme bja letswele.
Gona ka 2017, ore eteletše pele ge ebe re gatisha Documentary ya BACUM.
2018 le 2019 o eteletše Sehlopha sa Ipopeng Cultural sa gotšwa ka Dikgalaopeng Tafelkop, go Difoka tšadi SATMA letša SEMA.
MORWANGWATO ore tlogela abe a sale gare a ngwala puku ya Setlogo sa Bapedi ba Mashabela.
Morwangwato ore rutile tše ntši kaga bohlokwa bjago tseba lego hlompha setšo kage abe a fela a bolela gore:
Ngwanyana Mamokgari Sethaba Nageng, o thaba kaga gabo batho gea fihla kaga gao owa nyama. Ele ge abe a era gore tlogelang go kgahlwa ke Ditšo tša batho ba bangwe gomme la nyamishwa ketša gabo lena.
Ka 2016 ge ebe re boloka Mo-Ambassadora wa rena Mmane Manoko o rile Re bona okare segagabo motho se setlo nwelela ge batho bago swana lebo Mmane Manoko bare tlogela ka gore Baswa ba bjale gaba sakwa ba nyatša Melao.
Orile Baswa ba shetše ba enwa Madila okare baka ga bona, banwa madila okare ba Nyadishitše ebile banwa madila okare ba feditše Pelego.
Ore geo botša moswa ore hlomphang Dia ila bare Dia ila o hwile kgale.
Ge ore ba senwe bjala bja Meriri ke bjala bja Bakgalabje le Bakgekolo, bona ba ukamela ka Nkgong bare hleng gago meriri kamo bjaleng.
Morwangwato ore tlogetše ka mokibelo wo wadi 03 July 2021 ka morago ga bolwetši bjo bo kopana
Sereto ke Hlabirwa. Gea e theta ore "kenna Hlabirwa Magariswana Mathari ba nthata le makgoeng ke saye. Ke motlogolo wa Magwadi
tatago Mafahlana. Geo mpotša mmereko, ompolaye"
Robala ka Khutšo Hlabirwa.


text:
Triggerfish
Hlapi ya nkwe
Leina la lapa la tlwaelo
Hlapi ya nkwe
Leina la tša thuta mahlale
Balistidae
Bogolo
Go fihla metara ye 1, palogare ya disentimetara tše 35.
Boitšhupo
Mebele ya dibopego tša bolee le hlogo ye bogale gomme e ba tshesane go ya moseleng. Mosela a sebopego sa khresent. Lephegwana la hlapi la ka morago, ka pele le na le mekokotlo ye mebedi ye bogale, e menegile go ba tlhalenama. Bontši bja mehuta ya diphedi di na meno a bogale ka pele. Lephegwana la hlapi la morago le la ka maragong a beilwe ka morago mmeleng, a bopa dikhutlotharo. Mebala ya go fapafapana e hweditšwe.
Tshedimošo ya Kakaretšo
Lapa la Balistidae le bopša 12 ya tša kakaretšo le 42 ya mehuta ya diphedi. Di hwetšwa godimo ga mekekemo. Di na le maikutlo a se go botse. Mokokotlo wa ka morago o inotlelela tikologong ge e hlaselwa. Di na le lefelo la sebopego sa khounu ka sehlageng yeo e e šireletšago ka mafega, le kgahlanong le baruthi. E beela mae sehlageng.
Phepo
Di ja mafelong a bodulo ka tlase a dikhrustašiene, dimoluskse, diurchin tša lewatleng le diechinoderm tše dingwe. Tše dingwe di ja plankton.
Phatlalatšo
E direga dithempheretšheng ka moka le mawatleng a borutho a lefase.
Mehuta ye e tlwaelegilego
Hlapi ya thrikara ya rametlae - Balistoides conspicillum
Hlapi ya thrikara ya feng ye khubedu - Odonus Niger
Hlapi ya thrikara ya thaetene - Balistoides viridescens


text:
Layla o be a rata diphasele tša marara. O be a rata tšohle ka ga tšona – go thoma ka seswantšho se se lego lepokising go fihla ka nako ye a tsenyago seripa sa mafelelo lefelong la sona. O be a rata le modumo wa diripa le ka fao di kwagalago ka gona ge a di šutiša tafoleng. Mesong ya Sontaga se sengwe le se sengwe, ge mmago Layla a mo iša bokgobapukung go tšea dipuku tše dingwe tša bokgobapuku, Layla o tšere le phasele.
Bjale, mošomi wa bokgobapuku o beile diphasele ka moka šelefong ya ka morago ga teseke ya gagwe gomme ka Mokibelo o mongwe le o mongwe ge Layla a kgopela go lebelela phasele ye a ka e adimago, mošomi wa bokgobapuku o tlo re, “Ijoo, Layla, o rata diphasele kudu!” Gomme Layla o be a se na taba ka gobane o BE a rata diphasele kudu!
Mekibelo ye mentši ka morago ga go ya bokgobapukung, Shireen, mogwera wa potego wa Layla, o ile a tla go bapala. O be a le kgauswi le go ba mogwera wa makgonthe wa Layla, ge e se selo se tee fela – Shireen o be a swanetše go kgona tšohle.
Mesong ya Mokibelo o mongwe, Layla o kgopetše phasele ya lenonghlapi la Afrika ka bokgobapukung. Seswantšho se be se bontšha nonyana e le godimodimo lefaufaung le maphego a phatlaladitšwe kudu e swere hlapi ka monatleng wa yona. Phasele e be e na le diripa tše dintši go feta diphasele tšohle tšeo Layla a ilego a di dira. E sego seo fela, diripa e be e le tše dinnyane go feta diphasele tšohle tšeo Layla a ilego a di dira. Layla o be athabile kudu! Efela Shireen o be a sa thaba ka gobane Layla o be a nyaka fela go thoma go bopa diphasele.
“Ga ke nyake go dira diphasele tša go bolaiša bodutu,” a realo Shireen. “Go ka ba bjang ge re ka bapala lebenkele-lebenkele.”
“Go lokile,” a realo Layla, “gomme re tla dira phasele ya ka ka morago.”
“Ke tla ba morekiši wa ka lebenkeleng,” a realo Shireen, “ka gobane ke seo ke se kgonago kudu, gomme wena o ka ba moreki wa ka.”
Ka pejana, ya ba gore Layla o dirišitše tšhelete ya gagwe ka moka. Gomme Shireen a re, “A re bapale maokelo.”
“Aowa,” a realo Layla. “Ke bapetše lebenkele-lebenkele. Bjale a re dire phasele ya ka.”
Efela ka lebaka le lengwe, Shireen o be a sa nyake go dira phasele, ka fao a re, “Gona bjale a re bapale maokelo gomme re tla dira phasele ka morago ga nako ya matena.”
Gomme ba dirile bjalo.
“Ke tla ba ngaka,” a realo Shireen.
“Aowa, o be o le morekiši wa ka lebenkeleng,” a realo Layla. “Nna ke tla ba ngaka.”
“Efela, o ka se be ngaka,” a realo Shireen, “ka gobane ke kgona bongaka kudu.”
Gomme, Shireen a ba ngaka Layla a ba molwetši!
E rile ge Ngaka Shireen a thoma go hlahloba molwetši, a tsikiditla molwetši gomme molwetši a sega. Ngaka Shireen o ile a goeletša, “Iketle, nka se sa bapala le wena gape.”
Efela pele Ngaka Shireen a befelwa kudu, mmago Layla a ba bitša gore ba tle goja dijo tša matena.
“Ke dumela gore le a iphina basetsana,” a realo mmago Layla.
“Ee,” a realo Layla a le kgauswi le go loma roti ya go rothiša mare e tletše phinate patha, kherote ya go kreithiwa le disaltana. “Ge re fetša goja dijo tša matena re ya go bapala phasele ya ka.”
“Ga ke nyake go dira phasele ya gago,” a realo Shireen.
“Efela o ntshepišitše,” a realo Layla.
“Efela ga ke sa nyaka bjale. Ke nyaka go khalara,” a realo Shireen.
Gabjale, Layla o be a lapišitšwe ke polelo ya Shireen ya go re, “Ke-nnamakgona-tšohle” gomme o befetšwe ka ge a sa phethagatše ditshephišo tša gagwe. Go be go se seo se tlo mo paledišago go dira phasele. Ka morago ga dijo tša matena, Layla a fa Shireen puku ya go khalara le dikherayone gore Shireen a e khalare ge yena a dira phasele. Efela ka pukung ya go khalara go be go šetše seswantšho se tee fela seo se sego sa khalarwa gomme Shireen a fetša ka pela. O ile a e emiša a bontšha Layla a re, “O dira ka go nanya!”
“Ke ka gobane phasele ye e bothata,” a realo Layla.
“Nka e dira ka lebelo go feta wena,” a realo Shireen.
“Go lokile,” a realo Layla, “ge ke fetša, o tla leka go e dira re go bone!”
“Go lokile,” a realo Shireen, “ge fela ke nyaka.”
Layla o rile go fetša go dira phasele a e hlahlamolla a e ntšha ka diripa. O ile a bušetša diripa ka moka ka lepokising ka ntle le seripa sa go ba le leihlo la lenong go sona. Gomme a fa Shireen lepokisi.
“Ke le,” a realo, “ke sebaka sa gago bjale.”
“Ga ke dume go e dira,” a realo Shireen.
“Efela o ntshephišitše!” a realo Layla.
“Aowa, ga se ka go tshephiša!” Shireen a goeletša. “Ke rile ge nka nyaka bjale ga ke nyake.”
“Mogongwe ga o nyake ka gobane ga o kgone diphasele,” a realo Layla.
“Ke a kgona!” Shireen a goeletša. “Ke tseba diphasele kudu!”
“E dire ge,” a realo Layla.
Shireen a ubulela Layla lepokisi. “Ke tla e dira,” a realo Shireen, “ge fela o ka ya go bapala ka ntle. Ke tla go bitša ge ke feditše.”
Layla o ile ka ntle gomme a thala diswantšho mohlabeng ka thatana mola ka kua gare, Shireen a butše lepokisi la diphasele gomme a thoma ka go retolla diripa tša phasele lehlakore la diswantšho la ba ka godimo.
Ka kua ntle, Layla o hweditše seripa sa thapo ya kgale gomme a e bofa go dikologa mohlare wa lokwata gore ge Shireen a fetša go dira phasele ba bapale kgati. Efela ka kua gare, Shireen o be a palelwa ke go kopanya diripa tša phasele. O be a duma o kare nkabe a sa bolela gore o a di kgona. Ka bjako, a hlahlamolla seripa sa phasele seo a bego a se dirile a bušetša diripa a moka ka lepokising. O ile a kitimela ka ntle a bitša Layla yo a bego a le
godimodimo mohlareng wa lokwata, “Ke feditše!”
“Ka moka ga yona?” gwa botšiša Layla.
“Ee,” a realo Shireen gomme a thoma go namela mohlare.
“Ema!” Layla a goeletša. “Ke a fologa go tla go e bona.”
“Efela ke šetše ke phuthile phasele,” a realo Shireen.
“Ka lebaka la eng?” gwa botšiša Layla.
“Gore o se swanele ke go e phutha ka morago,” a fetola Shireen.
“Eya,” a realo Layla, “efela go diragetše eng ka seripa se?” A emiša seripa sa go ba le leihlo la lenong go sona seo a bego a se swere.
Shireen o ile a homola tuu. A dula mohlareng a ipona e le setlaela.
Ka moragonyana, Layla a goeletša, “Hee, akanya gore ke hweditše eng, dikenywa tša lokwata tša go butšwa tše dingwe. O a di nyaka le wena?”
“Ee, hle,” a realo Shireen ka lentšwana la bodutwana.
Layla a fologela kalaneng ya tlasenyana fao Shireen a bego a dutše fase gomme a mo fa tše dingwe. Gomme ba dula fao, ba ja dilokwata le go bona bokgole bjoo ba ka tshwelago dithapo gona.
Shireen a tshwela kgole kudu.
“O tloga o kgona kudu,” a realo Layla.
“Wena,” a realo Shireen, “o mogwera wa makgonthenthe.”
E ba le boitlhamelo!
Dira phasele ya gago! Ripa seswantšho makasineng goba kuranteng – goba o ithalele sa gago. Thala seswantšho seripeng sa khatepote gomme o thale methaladi go yona go e arola ka palo ye o e nyakago ya diripa tša phasele. Bjale ripa methalading. Kopanya diripa o gomme bope phasele ya gago goba o efe mogwera gore a e bope.


text:
Leswao la Naga la Profense
Leswao la naga le hlalošitšwe, ka gare Molao wa heraldry wa Nomoro ya. 18 wa 1962 ya Afrika Borwa, bjalo ka selo goba seswantšho bjalo ka seka se se laeditšwego ka mebala mo seširongka, melawana le melawana ya heraldry, ka goba ka ntle le kgare, helmet, go ja la Seboledi, mantling, bathekgi, le dikgabišo tše dingwe.
Tema ya Leswao la Naga
Diprofense ka moka tše senyane mo Afrika Borwa di na le Leswao la Naga leo le emelago seletese itšego ebile ke setempe sa semmušo sa profense yeo. Leswao la profense ke seka sa maemo a godimodimo sa profense. Sengwalwa seo se na lego setempe se hwetša taolo e
Kgolo.
Southafrica.co.za e fa ka tlhalošo ya leswao le lenngwe le lenngwe la diprofense le tlhalošo ya gore dika tšeo di emela eng, mo malemeng ka moka a semmušo mo Afrika Borwa.
Melawana ya Tšhomišo ya Maswao a Naga
Ga go na mellwane ye e swanetšego go bewa mo Leswaong la naga, goba diphetogo mo megaleng e mekoto.
Leswao la Naga ga le a swanela go fetolwa, goba go kobega.
Leswao la Naga ga le a swanela go wela ka thoko le lengwe goba go tswakanywa le dilo tše dingwe.
leswao la naga la maemo a godimo le swanetše go dula e laeditšwe ka godimo go feta.
Translated by Lebogang Sewela
Leswao la Naga le lefsala profense ya Kapa Bohlabela e filwe ka Matšhe 25, 1996. Leswao le thoma ka motheo wo motala le motto, THLABOLLO KA TSELA YA SETEE....more
Leswao la Naga la Freistata le filwe semmušo ka Mei 7th 1999. Le na le mebala ya go fapana, motheo wa tala, sootho le beiges ye bontšhago lefase la Freistata. Motto KATLEHO KA...more
Ka fase ga leswao go na le le dikgokagano tše pedi tša gauta tšeo di nago le motto wa profense wa - KOPANO KA GO FAPANA. Seširo ke se botalalerata, seo se emelago mmala wa gown ye aparwa ke mmoledi...more
Profense ya KwaZulu-Natal e ile ya eme go fihla ka 2004 pele ga ge ba tšea leswao le lefsa. Mo lebakeng la mengwaga ye 10 morago ga dikgetho, KwaZulu-Natal e šomišitše dibetša...more
Botlase bja Leswao la Limpopo bo na le mmala wo boso le wo tala le motto wa - KHUTŠO YA BOTEE LE KATLEGO, wo ngwadilwego mo sengwalong se šweu....more
Leswao la Naga la Mpumalanga, le na le botlase bja mmala wo tala le motto wa Latin wa - OMNIA – LABOR VINCIT – le thakgalwe ka yona, motto o ra gore “mošoma o fenya tšohle”...more
Ke lona fela Leswao la Naga fela go tšwa go diprofense ka moka mo Afrika Borwa la go kgabišwa ka botlalo mo mebaleng gomme le hlama Folaga ya Setšhaba, yeo e thomilego...more
Sa ǁa ǃaĩsi 'uĩsi – “Re ya bophelo bjo bo botse” ke motto wa Leboa la Kapa e fetotšwe go tšwa go polelo ya la batho MaSan. Motto wo o ngwadilwe mo motheong wa Leswao la naga la Kapa...more
Leswao la naga le le mpsha la profense ya Kapa Bodikela le dumetšwe gomme go dirwa ke Palamente ya Profense ka 1998. Leswao la naga le hlamilwe ke Fred Brownell, ka morago ga dinyakišišo...more


text:
381A dira aletare ya dihlabelo ka dikota tša mogohlo. Ya lekalekana ka thoko tšohle: ya ba ya botelele bja dimetara tše 2,3, bophara bja dimetara tše 2,3, bogodimo ya ba bja dimetara tše 1,4. 2A dira dinakana dikhutlong ka dine mme ya ba selo se tee le aletare. Ka moka ga yona a e manega ka mphiri. 3A dira ditlabakelo ka moka tša aletare – dibjana tša go olelela melora, digarafo, meruswi, diforoko tša mašimelo, le dibjana tša magala. Ditlabakelo tša yona tšohle a di dira ka mphiri. 4A dira papetla ya mphiri mme a e bea ka fase ga morumo wa aletare gore e be gare ga bogodimo bja aletare. 5A dira mekgoko ye mene ya go e kuka, mme a e khwamela dikhutlong ka dine tša papetla yeo. 6A e betlela mapara a go e rwala ka dikota tša mogohlo, a a manega ka mphiri, 7gomme a a tsenya ka mahlakoreng a mabedi a aletare. Aletare o e dirile ka diphaphathi gomme ya ba lehoa.
8
O ile a dira sebjana sa mphiri sa go hlapela gotee le bogato bja sona bja mphiri ka diipone tša basadi bao ba bego ba šoma mojakong wa Tente ya bodulo bja Morena.
9A aga kgoro ya Tente ya bodulo bja Morena ka legora la diširo tša lešela le boletiana. Ka lehlakoreng la ka borwa diširo ya ba tša botelele bja dimetara tše 46, 10mme tša lekeletšwa ka dikgwaetšo le mapheko a silibera dikoteng tša mphiri tše masome a mabedi tše di lego mabogatong a masome a mabedi a mphiri. 11Kgoro ya ba ka wona mokgwa woo le ka lehlakoreng la ka leboa. 12Ka lehlakoreng la ka bodikela gwa ba le diširo tša botelele bja dimetara tše 23, tša lekelela dikoteng tše lesome tše di tsemilwego mabogatong a lesome, le dikgwaetšo le mapheko a a dirilwego ka silibera. 13Le ka bohlabela, ka moo go bego go le mojako, kgoro ya ba ya bophara bja dimetara tše 23. 14-15Ka thoko ye nngwe le ye nngwe ya mojako gwa ba le diširo tša dimetara tše 6,9 tše di lekelelago dikoteng tše tharo tše di tsemilwego mabogatong a mararo. 16Diširo ka moka go dikologa kgoro tša dirwa ka lešela le boletiana. 17Mabogato a dikota ona a dirwa ka mphiri, ge e le dikgwaetšo le mapheko le manego ya bogodimo bja dikota tšona tša dirwa ka silibera. Dikota ka moka tša kgoro go dikologa tša kopanywa ka mapheko a silibera. 18Seširo sa mojako wa kgoro sa dirwa ka lešela le boletiana le le logeletšwego wulu ya botala bja legodimo, le ya bohubedu bja moretele, le ya bohubedu bja madi la mologelelo wa mebala ya mekgabišo ya bokgwari. Ya ba sa botelele bja dimetara tše 9,2 le bogodimo bja dimetara tše 2,3, go no swana le diširo tša kgoro. 19Seširo sa thekgwa ka dikota tše nne tše di tsemilwego mabogatong a mane a mphiri. Dikgwaetšo le manego ya bogodimo bja tšona le mapheko a tšona tša dirwa ka silibera. 20Dibapola ka moka tša Tente le tša kgoro go dikologa tša dirwa ka mphiri.
21Le ke lenaneo la bontši bja ditshipi tše di dirišitšwego Tenteng ya bodulo bja Morena, moo go bego go beilwe matlapa a mabedi ao go ona go bego go ngwadilwe Melao ye Lesome. Moshe o ntšhitše taelo ya gore go dirwe lenaneo le, mme lona la dirwa ke Balefi ba ba bego ba šoma ba laetšwe ke Ithamara, morwa wa Arone, moprista.
22Betsaliele, morwa wa Uri, wa kgorwana ya Hure, wa kgoro ya Juda, o dirile tšohle tše Morena a di laetšego. 23Mothuši wa gagwe, Oholiabe, morwa wa Ahisamake, wa kgoro ya Dane, e bile motloki le mmeakanyi le mologi wa lešela le boletiana, le wa wulu ya botala bja legodimo, le ya bohubedu bja moretele, le ya bohubedu bja madi.
24Gauta ka moka ye e bego e abetšwe Morena ya Tente ye kgethwa e be e le ya boima bja dikilokramo tše 878 ye e etšwego go ya ka boima bja papetlana ya gauta ya ka Felo mo Gokgethwa. 25
Silibera ye e ntšhitšwego ke batho ba ba badilwego e be e le ya boima bja dikilokramo tše 3 020 ye e etšwego go ya ka boima bja papetlana ya silibera ya ka Felo mo Gokgethwa. 26
Tšhelete ye e be e lekana le ye e ntšhitšwego ke batho ka moka bao ba bego ba badilwe, yo mongwe le yo mongwe a ntšhitše tšhelete ya boima bja dikramo tše 6, ge e elwa go ya ka boima bja papetlana ya silibera ya ka Felo mo Gokgethwa. Banna bao ba bego ba badilwe, ba mengwaga ye masome a mabedi goba go feta moo, e be e le ba 603 550. 27Ka silibera ya boima bja dikilokramo tše 3 000 go ile gwa bopša mabogato a lekgolo a Tente ye kgethwa le a seširo, dikilokramo tše 30 bogatong bjo bongwe le bjo bongwe. 28Ka dikilokramo tše 20 tšeo di šalago tša silibera o ile a dira mapheko, le dikgwaetšo tša dikota, le manego ya bogodimo bja dikota tšeo. 29Mphiri wo o bego o abetšwe Morena e ile ya ba wa dikilokramo tše 2 127. 30Ka wona o ile a dira mabogato a mojako wa Tente ya bodulo bja Morena, le aletare ya mphiri le papetla ya yona ya mphiri, le ditlabakelo ka moka tša aletare, 31le mabogato a kgoro go dikologa, le a mojako wa kgoro, le dibapola ka moka tša Tente ya bodulo bja Morena le tša kgoro go dikologa.


text:
111Bula difero tša gago, wena Lebanone,
gore mollo o tšhume mesedere11:1 “mesedere” E emela ditšhaba tše maatla goba dikgoši tša tšona. ya gago!
2Kgitlang sello, lena mephaene,
gobane mesedere e wele,
merematsaka yela e fedišitšwe!
Gololang, lena meeike ya Bashane,
gobane sethokgwa sa mašohlošohlo se remilwe!
3Ekwang sello sa babuši;
bogoši bjola bja bona bo fedile!
Ekwang tau di a bopa;
gape sekgwa sa noka ya Jordane se fedišitšwe!
4Morena Modimo wa ka o rile go nna: “Eba modiša wa dinku11:4 “modiša wa dinku” Modiša o emela kgoši goba moetapele, mme dinku di emela setšhaba goba balatedi. tše di yago go hlabja. 5Bareki ba tšona ba di bolaya ba sa ipone molato. Ba rekiša nama ya tšona gomme ba re: ‘A go retwe Morena! Re humile!’ Ba ba di dišago le bona ga ba di šokele.”
6Morena a re: “Nka se sa šokela badudi ba naga ye. Ke tla gafela bohle diatleng tša bangwekabona le go tša magoši a bona. Magoši ao a tla lobiša naga, gomme nna ka se e hlakodiše diatleng tša bona.”
7Nna ke be ke dišetša bareki bao ba dinku tša go yo hlabja. Ke ile ka tšea mapara a mabedi: lengwe ka le bitša “Pelonolo”, lengwe ka re ke “Kopano”. Ka nama ka diša dinku tšeo. 8Ka kgwedi e tee ka tloša badiša ba bararo dinkung. Ka thoma go felela dinku pelo, mme le tšona tša se sa nnyaka. 9Ke mo ke rilego go tšona: “Nka se sa ba modiša wa lena. Tše di hwago a di hwe. Tše di bolawago a di bolawe. Tše di šetšego a di jane botala.” 10Ke moka ka tšea lepara lela la ka ke le reilego leina la “Pelonolo” ka le roba, ya ba go fediša kgwerano yela Morena a bego a e dirile le ditšhaba tšohle. 11Ya ba gona go fedišwa ga kgwerano mohlang woo. Bareki bale ba dinku ba be ba ntebeletše, gomme ba tseba gore se ke se dirago ke se ke se boditšwego ke Morena. 12
Nna ka re go bona: “Ge le rata mpheng tefo ya ka; eupša ge le sa rate le lese.” Ke moka ba mpha dipapetlana tše masome a mararo tša silibera e le tefo ya ka.
13Morena a re go nna: “Di tšhele ka polokelong ya Tempele.”11:13 Diphetolelo tše dingwe tša kgale di re “Di tšhele ka polokelong ya Tempele” Seheberu se re “Di fe mmopadipitša”. Ka gona ka tšea dipapetlana tšeo tša silibera, tše ba bego ba gopola gore ke theko ye kgolo ye e ntekanego, ka di tšhela ka polokelong ya Tempele. 14Ka morago ka roba lepara la ka la bobedi, lela ke bego ke le bitša “Kopano”, gomme ya ba go fediša tswalano ya Bajuda le Baisraele.
15Ke mo Morena a rilego go nna: “Boelela o tšee lepara la modiša, fela bjale e be la modiša yo a se nago mohola. 16Ke bea modiša mo nageng ye yo a ka se šetšego dinku tše di fokolago, a ka se nyakego tše di timetšego, a ka se alafego tše di gobetšego, goba a fudiša tše di phelago gabotse. Sa gagwe e tla ba go dio ja nama ya tše di nonnego le go kokona dingathana tša tšona. 17Lefeelana leo la modiša la go tlogela mohlape ga la le bona! Nke a ka hlabja letsogo, a tsotsometšwa le leihlo la la go ja ka tšhoša! A a golofale letsogo, a foufale le leihlo la la go ja!”


text:
281Morena o laetše Moshe 2gore a botše Baisraele ba tlišetše Modimo dihlabelo le dikabelo ka dinako tše di beilwego e le dijo tša gagwe. Monkgo wa tšona o a mo tsefela.
3Tše ke dihlabelo le dikabelo tše di swanetšego go tlišwa go Morena: sehlabelo sa go tšhungwa ka moka sa letšatši ka letšatši, sa dikgapana tše pedi tše di nago le ngwaga o tee tše di se nago bosodi. 4Le dire sehlabelo ka kgapana ya mathomo mosong, mme mantšiboa le dire se sengwe ka ya bobedi, 5se sengwe le se sengwe se dirwe le kabelo ya bupi ya kilokramo e tee ya bupi bjo bo hlakantšwego le litara e tee ya makhura a mohlware a a hlwekilego. 6Se ke sehlabelo sa letšatši ka letšatši se se tšhungwago ka moka, se se dirilwego la mathomo thabeng ya Sinai e le monkgo wo o tsefelago Morena. 7Le tšheleng litara e tee ya beine aletareng e le kabelo ya seno ya go sepela le kgapana ya mathomo. 8Mantšiboa le dire sehlabelo ka kgapana ya bobedi ka yona tsela yela le dirilego sehlabelo sa mosong le kabelo ya sona ya seno. Monkgo wa sehlabelo se le wona o tsefela Morena.
9Ka letšatši la Sabatha le dire sehlabelo ka dikgapana tše pedi tše di nago le ngwaga o tee tše di se nago bosodi; le abe le bupi bja dikilokramo tše pedi bjo bo hlakantšwego le makhura a mohlware e le kabelo ya bupi le kabelo ya seno. 10Sehlabelo se sa go tšhungwa ka moka se dirwe Sabatha se sengwe le se sengwe go tlaleletša sehlabelo sa letšatši ka letšatši le kabelo ya sona ya seno.
11Le direleng Morena sehlabelo sa go tšhungwa ka moka mathomong a kgwedi ye nngwe le ye nngwe ka diruiwa tše di latelago: dipowana tše pedi le kgapa e tee le dikgapana tše di šupago tše di nago le ngwaga o tee, ka moka e be tše di se nago bosodi. 12Go dira kabelo ya bupi le abe bupi bjo bo hlakantšwego le makhura a mohlware: gotee le poo ye nngwe le ye nngwe le abe bupi bja dikilokramo tše tharo; gotee le kgapa le abe bja dikilokramo tše pedi, 13gomme gotee le kgapana ye nngwe le ye nngwe le abe bja kilokramo e tee. Dihlabelo tše tša go tšhungwa ka moka ke tša monkgo wo o tsefelago Morena. 14Kabelo ya seno ya dihlabelo tše ke beine ya dilitara tše pedi gotee le poo ye nngwe le ye nngwe, le litara le seripa gotee le kgapa, le litara e tee le kgapana ye nngwe le ye nngwe. Wo ke molawana wa sehlabelo sa go tšhungwa ka moka sa letšatši la mathomo la kgwedi ye nngwe le ye nngwe ngwaga ka moka. 15Gomme go tlaleletša sehlabelo sa go tšhungwa ka moka sa letšatši ka letšatši le kabelo ya seno ye e sepelago le sona le dire sehlabelo sa tshwarelo ya dibe ka phooko e tee.
16
Doit. 16:1-2
Monyanya wa Paseka wa go hlompha Morena o ketekwa ka letšatši la lesome le metšo ye mene la kgwedi ya mathomo. 17
23:15
34:18
Doit. 16:3-8
Ka letšatši la lesome le metšo ye mehlano go thoma monyanya wo o tšeago matšatši a a šupago, woo ka wona go swanetšego go lewa fela dinkgwa tše di dirilwego ntle le komelo. 18Ka letšatši la pele la monyanya wo le phuthegeleng tirelo, gomme le se ke la dira mediro ya lena ya mehleng. 19Le direleng Morena sehlabelo sa go tšhungwa ka moka ka diruiwa tše di latelago: dipowana tše pedi le kgapa e tee le dikgapana tše di šupago tše di nago le ngwaga o tee, ka moka e be tše di se nago bosodi. 20Gotee le sehlabelo se le abe bupi bjo bo hlakantšwego le makhura a mohlware e le kabelo ya bupi: gotee le poo ye nngwe le ye nngwe le abe bupi bja dikilokramo tše tharo; gotee le kgapa le abe bja dikilokramo tše pedi, 21mme gotee le kgapana ye nngwe le abe bja kilokramo e tee. 22Le dire le sehlabelo sa tshwarelo ya dibe ka phooko e tee, mme ka tsela ye setšhaba se boelanywe le Morena. 23Le abeng tšeo go tlaleletša sehlabelo sa go tšhungwa ka moka sa mosong wa letšatši le lengwe le le lengwe. 24Ka yona tsela yeo le abeleng Morena kabelo ya bupi matšatši a a šupago e le ya monkgo wo o mo tsefelago. Le abeng seo go tlaleletša sehlabelo sa letšatši ka letšatši sa go tšhungwa ka moka le kabelo ya seno ye e sepelago le sona. 25Le phuthegeleng tirelo ka letšatši la bošupa, gomme le se ke la dira mediro ya lena ya mehleng.
26
34:22
Doit. 16:9-12
Ka letšatši la pele la Monyanya wa Puno, ge le tliša kabelo ya mabele a mafsa go Morena, le phuthegeleng tirelo, gomme le se ke la dira mediro ya lena ya mehleng. 27Le dire sehlabelo sa go tšhungwa ka moka e le sa monkgo wo o tsefelago Morena ka diruiwa tše di latelago: dipowana tše pedi le kgapa e tee le dikgapana tše di šupago tše di nago le ngwaga o tee, ka moka e be tše di se nago bosodi. 28Gotee le sehlabelo se le abe bupi bjo bo hlakantšwego le makhura a mohlware e le kabelo ya bupi: gotee le poo ye nngwe le ye nngwe le abe bupi bja dikilokramo tše tharo; gotee le kgapa le abe bja dikilokramo tše pedi, 29gomme gotee le kgapana ye nngwe le ye nngwe le abe bja kilokramo e tee. 30Le direng le sehlabelo sa tshwarelo ya dibe ka phooko e tee, mme ka tsela ye setšhaba se boelanywe le Morena. 31Le abeng tšeo le kabelo ya seno go tlaleletša sehlabelo sa go tšhungwa ka moka sa letšatši ka letšatši le kabelo ya bupi.


text:
BOIKANOKAKARETŠO BJA DITOKELO TŠA BOTHO
TEMOGO
Le ge re dutše re tseba gore seriti seo motho a belegilwego ka sona le tekatekanelo gammogo le ditokelo tšeo di sa tšeelwego kgang tša batho ka moka ke motheo wa tokologo ya toka le khutšo lefseng ka bophara.
Le ge re dutše re tseba gore go se elwe hloko le go phaelwa ka thoko ga ditokelo tša botho go tlišitše dilešadihlong tšeo di rumutšego le go šišinya maikutlo le letswalo la botho bathong, go tla ga pono le tebelelo ye mpsha mo lefaseng yeo e ikemišeditšego go ela hloko gore batho ba swanetše go ipshina ka tokologo ya polelo, ya bodumedi gammogo le go se tšhoge selo goba gona go duma, go dirile gore se se boletšwego ka mo godimo e be dinyakwa tša maemo a godimodimo tša batho ka moka.
Le ge re dutše re tseba gore go bohlokwa, ntle le ge motho a gapeletšwa ke mabaka, go thibela ka gohlegohle pušo ya mmušakatshipi le kgatelelo gore ditokelo tša botho di swanetše go šireletšwa ke molao.
Le ge re dutše re tseba gore go bohlokwa go godiša tšweletšopele ya segwera magareng a ditšhaba.
Le ge re dutše re tseba gore batho ba Ditšhaba Kopano ka gare ga Molao wa Ditokelo tša bona ba tiišetša tshepo ya bona motheong wa ditokelo tša botho, ka seriti le bohlokwa bja motho le gona go ba gona ga tekatekanelo gare ga banna le basadi, ba ikemišeditše go godiša tšweletšopele ya setho gammogo le kaonafatšo ya maemo a bophelo ka gare ga tokologo ye kgolo.
Le ge re dutše re tseba gore Maloko a Ditšhaba Kopano a ikanne go fihlelela, ka thušo ya Ditšhaba Kopano, kgodišo ya tšweletšo ya tlhompho le kelohloko ya ditokelo tša botho gammogo le theo ya ditokologo.
Le ge re dutše re tseba gore kwešišo yeo e kopanetšwego ya ditokelo le ditokologo tše ke taba ye bohlokwa gore go tle go kgonwe go fihlelela boikano bjo bo dirilwego.
KA FAO, GE
Lekgotla Kopanokakaretšo
Le tšea sephetho sa gore Boikanokakaretšo bjo bja Ditokelo tša Botho ke kelo ya batho ka moka ya go ela bokgoni bja batho gammogo le ditšhaba ka moka go fihla, mafelelong, fao mang le mang yo e lego setho sa setšhaba, ba na le Boikano bjo dikgopolong tša bona mme ba leka ka mešogofela, ka go ruta le mo thutong, go godiša tlhompho ya ditokelo le ditokologo tše ka mekgwa ya sebjalebjale ya go ela, setšhabeng le gare ga ditšhaba tše dingwe, go bona gore tsebego ya tšona lefaseng ka bophara di a tsebega e bile di elwa hloko ke batho ba Mebušomaloko ka bobona gammogo le batho ba nagadilete tšeo di lego ka tlase ga pušo ya bona.
Temana 1
Batho ka moka ba belegwe ba lokologile le gona ba na le seriti sa go lekana le ditokelo. Ba filwe monagano le letswalo mme ba swanetše go swarana ka moya wa bana ba mpa.
Temana 2
Mang le mang o swanetše ke ditokelo le ditokologo ka moka tše go boletšwego ka tšona ka mo Boikanong bjo, ntle le kgethollo ya mohuta wo mongwe le wo mongwe bjalo ka morafe, mmala, bong, polelo, bodumedi, dipolitiki goba ka kgopolo, botšo go ya ka setšhaba goba maemo, diphahlo, matswalo goba maemo a mangwe le a mangwe.
Go feta fao, ga go kgethollo yeo e swanetšego go dirwa go ya ka maemo a dipolitiki, tokelo ya boahlodi, goba maemo a ditšhabatšhaba goba lefelo leo motho a dulago go lona, goba ke naga ye e ipušago, trasete, naga ya go se ipuše goba se sengwe le se sengwe seo se ka fokotšago maemo a go ikemela ga naga ya gabo.
Temana 3
Mang le mang o na le tokelo ya bophelo, tokologo le tšhireletšo ya gagwe.
Temana 4
Ga go motho ya a swanetšego go swarwa bjalo ka lekgoba goba mohlanka. Bokgoba le go gweba ka makgoba go tla thibelwa ka gohlegohle.
Temana 5
Ga go motho yo a swanetšego go gobošwa goba a swarwa ka mokgwa wo mobe wa go nyefola seriti sa gagwe goba a otlwa gabohloko.
Temana 6
Mang le mang o na le tokelo ya go tsebja lefelong le lengwe le le lengwe bjalo ka motho pele ga molao.
Temana 7
Batho ka moka ba a lekana pele ga molao mme ba dumeletšwe ntle le kgethollo go šireletšwa ka go lekana pele ga molao. Ka moka ba swanetše go fiwa tšhireletšo ya go lekana maleba le kgethollo yeo e tshelago goba e robago Boikano bjo le maikemišetšo a mangwe le a mangwe ao a bonalago a rata go kgetholla.
Temana 8
Mang le mang o na le tokelo ya go hwetša phošollo ya nnete yeo e tlago ka bao ba tsebago ditokelo tša botho maleba le ditiro tšeo di phaelago ditokelo tša batho ka thoko tšeo a di fiwago ke molaotheo goba molao.
Temana 9
Ga go motho yo a swanetšego go no swarwa, go hlahlelwa goba go rakwa nageng ka mokgwa wo o sa kwešišegego.
Temana 10
Mang le mang o dumeletšwe go fiwa tsebe ke lekgotla leo le sa kgethego mahlakore go bona ge eba ditokelo tša gagwe le dinyakwa tša setšhaba go yena gammogo le molato wo mongwe le wo mongwe wo a pharwago ka wona ga se tša maitirelo.
Temana 11
- Mang le mang yo a pharwago ka molato o na le tokelo ya go se bonwe molato go fihla ge go laetšwa gore o na le molato go ya ka molao le gona mo kgorong ya phatlalatša yeo a nago le ditokelo ka moka tša tšhireletšo.
- Ga go motho yo a tla bonwago molato go ya ka tiro goba tlogelo yeo e sa bopego karolo ya molato wo a pharwago ka wona, ka tlase ga molao wa setšhaba goba wa ditšhabatšhaba ka nako yeo molato o dirwa. Goba a fiwa kotlo ye boima go feta yeo a bego a tla e fiwa ka nako ya ge molato o dirwa.
Temana 12
Ga go motho yo a swanetšego go šalwašalwa morago fao e bilego a se sa na sephiri ka boyena, ka lapeng, mangwalong a gagwe, goba fao go mo šalašala morago go tshwenyanago le maemo le go tsebega ga gagwe. Motho yo mongwe le yo mongwe o na le tokelo ya go šireletšwa ke molao maleba le go šalašalwa morago ka tsela ye goba go hlaselwa.
Temana 13
- Mang le mang o na le tokelo ya tokologo ya mosepelo le mo a dulago gona ka gare ga naga ye nngwe le ye nngwe.
- Mang le mang o na le tokelo ya go tlogela naga ye nngwe le ye nngwe, go akaretšwa le ya gabo, le go boela go yona naga yeo ya gabo ge a rata.
Temana 14
- Mang le mang o na le tokelo ya go nyaka le go ipshina ka tšhireletšo dinageng tše dingwe maleba le tshekišo.
- Tokelo ye e ka se dirišwe ge tshekišo e tšwelela mo molatong wo o sa amanego le dipolitiki goba mo molatong wo o thulanago le melao le maikemišetšo a Ditšhaba Kopano.
Temana 15
- Mang le mang o na le tokelo ya go ba wa setšhaba seo se itšego.
- Ga go yo a ka amogwago, ka go rata, mohlobo wa gagwe goba a ganetšwa ka tokelo ya go fetola mohlobo wa gagwe.
Temana 16
- Basadi le banna ba ba godilego, ka ntle le go beelwa mellwane go ya ka mohlobo goba bodumedi, ba na le tokelo ya go nyala le go thea lapa. Ba loketšwe ke ditokelo tše di lekanego tša lenyalo, ka nako ya tšeano le ge lenyalo le fedišwa.
- Lenyalo le tla diragatšwa fela ka tumelelo ye e lokologilego le gona ya go tlala go tšwa go banyalani.
- Lapa ke tlhago le motheo wa sehlopha sa botee bja setšhaba gomme le loketše go šireletšwa ke setšhaba le mmušo.
Temana 17
- Mang le mang o na le tokelo ya go ba le phahlo a nnoši goba go di hlakanela le ba bangwe.
- Ga go yo a ka amogwago phahlo ka mabaka a go se kwagale.
Temana 18
Mang le mang o na le tokelo ya kgopolo ye e se nago mellwane gammogo le letswalo le bodumedi, tokelo ye e akaretša tokologo ya go ka fetola borapedi goba tumelo, le tokologo, a nnoši goba ka kopano le ba bangwe phatlalatša goba sephiring, go tšweletša pepeneneng bodumedi goba tumelo ya gagwe go ruteng, phethagatšong, borapeding le bohlokomeding.
Temana 19
Mang le mang o na le tokelo ya tokologo ya kgopolo le tlhagišo ya kgopolo ye: tokelo ye e akaretša tokologo ya go ba le dikgopolo, ka ntle le thibelo le go nyakišiša, go amogela le go tšwleletša dikgopolo le dikakanyo ka sephatlalatši se sengwe le se sengwe ntle le mellwane.
Temana 20
- Mang le mang o na le tokelo ya go kgona go ka swara kopano ya khutšo le go tsenela makgotla ao a a ratago.
- Ga go yo a ka gapeletšwago go ba leloko la lekgotla ge yena mong a sa rate.
Temana 21
- Mang le mang o na le tokelo ya go tšea karolo mmušong wa naga ye, ka nnoši, goba ka boemedi bjo bo kgethilwego ka tokologo.
- Mang le mang o na le tumelelo ye e tletšego ya go ipshina ka ditirelo tša mmušo wa naga ya gabo.
- Thato ya batho e tla ba motheo wa maatla a mmušo. Thato ye e tla tšweletšwa ka go swara dikgetho tša kgonthe kgafetšakgafetša. Dikgetho tše di tla ba tša kakaretšo le gore mang le mang o tla ba le tokelo ya go bouta. Dikgetho tše di swanetše go dirwa ka kgetho ya sephiri goba ke mekgwa ye mengwe ya go bouta ye e swanetšego le gona e amogelegago.
Temana 22
Mang le mang, yo e lego leloko la setšhaba, o na le tokelo ya tšhireletšo ya setšhaba e bile o lokela go fihlelela ditumo tša gagwe maitekong a setšhaba le ka go šomišana le ditšhaba tše dingwe. Taba ye e ama gape le thulaganyo le dithušo tša lefase le lengwe le le lengwe, tša ekonomi, kgwerano le ditokelo tša setho. Dintlha tše ka moka di swanetše go godiša seriti le botho bja gagwe ka mokgwa wo o lokologilego.
Temana 23
- Mang le mang o na le tokelo ya go šoma, go kgetha mošomo ka tokologo, ditlamo tše di kaone tša mošomo, le tšhireletšo maleba le go hloka mošomo.
- Mang le mang, ka ntle le kgethollo, o na le tokelo ya go amogela moputso wa go lekana le mošomo wo a o dirago.
- Mang le mang yo a šomago o na le tokelo ya go amogela moputso wo o kgotsofatšago wa go mo kgoniša go phela ka tlhompho gammogo le lapa la gagwe. Tokelo ye e swanetše go tlaleletšwa, ge go kgonagala, ka dithušo tše dingwe tša tšhireletšo ya setšhaba.
- Mang le mang o na le tokelo ya go thoma le go ba leloko la mokgatlo wa bašomi go šireletša dikgahlego tša gagwe.
Temana 24
Mang le mang o na le tokelo ya go khutša le go itketla, go akaretšwa le nako ye e swanetšego ya diiri tša mošomo le matšatši a maikhutšo ao a lefelwago ka mehla ge a le boikhutšong.
Temana 25
- Mang le mang o na le tokelo ya maemo a bophelo a swanetšego bophelo le boiketlo bja gagwe gammogo le lapa la gagwe. Maemo a a bophelo a akaretša dijo, diaparo, kago ya dintlo le tlhokomelo ya kalafo le ditirelo tše dingwe tše bohlokwa tša setšhaba, tokelo ya tšhireletšo maleba le tlhokego ya mošomo, bolwetši, bofokodi, bohlologadi, botšofadi goba ditšhitišo tše dingwe tša bophelo tše di sa laolegego.
- Botswadi le bongwana di swanetše go fiwa tlhokomelo ya moswananoši le thušo. Bana ka moka bao ba belegwago e ka ba ka lenyalong goba ka ntle ga lenyalo ba swanetše go amogela tšhireletšo ya setšhaba ya go swana.
Temana 26
- Mang le mang o na le tokelo ya thuto. Thuto e tla ba e sa lefelwe mefatong ya ka fase le ya go thoma. Thuto ya mathomo e tla ba ya kgapeletšo. Thuto ya thekniki le thuto ya profešene di tla hwetšwa gabonolo ka kakaretšo. Thuto ya godimo le yona e tla hwetšwa ke bohle go ya ka bokgoni bja bona.
- Thuto e tla lebantšhwa kgodišong ye e tletšego ya botho le tiišong ya tlhompho ya ditokelo tša botho le motheo wa ditokologo. E tla tšweletša kwešišo, kgotlelelo le segwera gare ga ditšhaba, dihlopha tša morafe goba tša bodumedi gomme e tla thuša go tšweletša gape le ditiro tša Ditšhaba Kopano mo phegelelong ya go lota khutšo.
- Batswadi ba na le tokelo ya pele ya go kgetha mohuta wa thuto ye e tla rutwago bana ba bona.
Temana 27
- Mang le mang o na le tokelo ya go tšea karolo meetlong ya setšhaba, go ipshina ka bokgabo, le go abelana ka tšwelopele ya thutamahlale le dithutišo tša yona.
- Mang le mang o na le tokelo ya tšhireletšo ya setho le phišegelo ya didirišwa tše di tšwago thutamahlaleng, dingwalong goba dipoelong tša bokgabo tšeo a lego mongwadi wa tšona.
Temana 28
Mang le mang o lokelwa ke bophelo bjo bo lokilego setšhabeng le lefaseng ka bophara moo ditokelo le ditokologo tše di theilwego Boikanong bjo di kgonago go tšweletšwa.
Temana 29
- Mang le mang o na le ditshwanelo tšeo a di phethago setšhabeng fao go lego bonolo go tšweletša le go godiša ka botlalo botho bja gagwe.
- Mo tšweletšong ya ditokelo tša gagwe le ditokologo, mang le mang ga a swanela go tshela mellwane ye e beilwego fela ke molao ka mabaka a go boloka kwešišo le tlhompho ya ditokelo le ditokologo tša ba bangwe le go amogela dinyakego tše lokilego tša setho. Ga di a swanela gape go tshela molao wa botho, polokego ya setšhaba le maemo a bophelo ka kakaretšo mmušong wa setšhaba wa demokrasi.
- Ditokelo tše le ditokologo ga di a swanela go ka šomišwa thulanong le mehola le maikemišetšo a Ditšhaba Kopano.
Temana 30
Ga go selo mo Boikanong bjo se se ka kwešišwago bjalo ka seo se lebanego le mmušo ofe kapa ofe, sehlopha goba motho go dira mošomo ofe goba ofe wo o lebišitšwego pšhatlaganyong ya ditokelo le ditokologo tše di beilwego mokhwi.


text:
171Go se gwa iša kae Ahitofele a re go Absalomo: “A ke kgethe banna ba dikete tše lesome le tše pedi, gomme ke hlomare Dafida bošegong bja lehono. 2Ke tla mo hlasela mola a lapile mme a nolegile moko. O tla tšhoga mme banna ba gagwe ka moka ba tšhaba. Ke tla bolaya kgoši fela, 3gomme ka bušetša banna ba gagwe ka moka go wena. Lehu la motho yo o nyakago go mmolaya, e lego Kgoši Dafida, le tla dira gore batho ba gagwe bohle ba eme le wena,17:3 Phetolelo ye nngwe ya kgale e re “Lehu ... le wena” Seheberu se re “Bjalo ka go boa ga batho ka moka, motho yo o mo nyakago o ka wona mokgwa woo”. gomme setšhaba ka moka sa iketla.” 4Keletšo yeo ya thabiša Absalomo le baetapele ba Baisraele ka moka.
5Absalomo a re: “Bjale bitša Hushai gomme re tle re kwe gore yena o tla reng.” 6Ge Hushai a fihla, Absalomo a mmotša se Ahitofele a ba boditšego sona, gomme a re: “Na re dire ka mokgwa woo? Ge o sa kwane le taba yeo, re botše gore re dire eng.”
7Hushai a mo fetola a re: “Keletšo ye Ahitofele a go filego yona lehono ga se ya loka. 8O a tseba gore tatago le banna ba gagwe ke bahlabani ba bogale mme ke ba bašoro bjalo ka bere ya tshadi e utsweditšwe bana ba yona. Tatago ke mohlabani wa mahlwaadibona, gomme ga a dule le banna ba gagwe bošego. 9Gonabjale mohlomongwe o utamile ka leweng goba felwana mo gongwe. Ge Dafida a se na go thoma go bolaya banna ba gago, yo mongwe le yo mongwe yo a kwago taba yeo o tla re banna ba gago ba fentšwe. 10Ke moo le banna ba bogalegale, bao ba sa boifego selo bjalo ka ditau, ba tlago boifa ka gobane yo mongwe le yo mongwe mo Israele o a tseba gore tatago ke mohlabani yo mogolo, le gore banna ba gagwe ke bahlabani ba bogale. 11Keletšo ya ka ke gore o kgobokanye Baisraele ka moka mathokong ohle a naga, ka bontši bja go lekana le dithorwana tša lešabašaba lebopong la lewatle, gomme wena ka bowena o ba ete pele ntweng. 12Re tla hwetša Dafida moo a lego gona, gomme ra mo wela godimo bjalo ka phoka ge e ewa fase. Yena le banna ba gagwe ga go le o tee yo a tlago phologa. 13Ge a ka tšhabela ka motseng wo mongwe, Baisraele ka moka ba tla tliša dithapo gomme ba gogolela motse17:13 Diphetolelo tše dingwe tša kgale di re “motse” Seheberu se re “yena”. woo ka moeding. Ga go le leswika le tee leo le tlago šadišwa.”
14Absalomo le Baisraele ka moka ba re: “Keletšo ya Hushai e phala yela ya Ahitofele.”
Morena o be a beakantše gore keletšo ye botse ya Ahitofele e se ke ya latelwa, gore a tle a wetše Absalomo kotsing.
15Ke moo Hushai a boditšego moprista Tsadoko le moprista Abiatare keletšo ye a e filego Absalomo le baetapele ba Baisraele, le keletšo yeo Ahitofele a ba filego yona. 16Hushai a tlaleletša ka go re: “Bjale phakišang! Romelang molaetša go Dafida gore a se ke a robala matšibogong a noka kua lešokeng, eupša a tshele noka ka pele, gore yena le banna ba gagwe ba se ke ba tla ba bolawa ka moka.”
17Jonathane, morwa wa Abiatare, le Ahimaatse, morwa wa Tsadoko, ba be ba letetše kua mothopong wa Rogele ka gore ba be ba tšhaba go ka bonwa ba tsena motseng. Modiredi wa mosetsana o be a fela a eya a ba botša seo se diregago, gomme bona ba fela ba yo botša Kgoši Dafida. 18Eupša ka letšatši le lengwe mošemanyana yo mongwe a ba bona, gomme a botša Absalomo; ka gona ba itlhaganela ba ya ba utama ka ngwakong wa monna yo mongwe kua Bahurime. O be a na le sediba ka kgorong ya gagwe, gomme ba theogela ka moo sedibeng. 19Mosadi wa monna yoo a tšea sepipetši, a se ala godimo ga sediba seo gomme a tšitlanya mabele godimo ga sona, gore go se be yoo a lemogago. 20Bahlankedi ba Absalomo ba tla moo ngwakong woo gomme ba botšiša mosadi yoo ba re: “A Ahimaatse le Jonathane ba kae?”
Mosadi yoo a ba fetola a re: “Ba tshetše noka.”
Banna bao ba ba nyaka eupša ba se ke ba ba bona, ka fao ba boela Jerusalema. 21Ge ba tlogile, Ahimaatse le Jonathane ba tšwa ka moo sedibeng gomme ba ya ba begela Kgoši Dafida ditaba tšeo. Ba mmotša se Ahitofele a ikemišeditšego sona ka yena, mme ba re: “Itlhaganele o tshele noka.” 22Ka gona Dafida le banna ba gagwe ba thoma go tshela Jordane, gomme ge letšatši le hlaba ke ge ka moka ba tshetše.
23Ge Ahitofele a bona gore keletšo ya gagwe ga se ya latelwa, a saletša pokolo ya gagwe gomme a gomela motseng wa gabo. Ge a abagantše thoto ya gagwe, a iphega. A bolokwa ka lebitleng la lapa.
24Dafida o be a šetše a fihlile motseng wa Mahanaime ka nako ye Absalomo le Baisraele ba tshela Jordane. 25Absalomo o be a beile Amasa molaodi wa madira legatong la Joaba. Amasa e be e le morwa wa Jetere, Moishmaele;17:25 Phetolelo ye nngwe ya kgale e re “Moishmaele”. Lebelela 1 Dikr. 2:17. Seheberu se re “Moisraele”. mmagwe e be e le Abigaile, morwedi wa Nahashe, Abigaile e be e le ngwanaboTseruya, mmagoJoaba. 26Absalomo le banna ba gagwe ba ile ba hloma mešaša nageng ya Gileade.
27Ge Dafida a fihla Mahanaime, a gahlanetšwa ke Shobi, morwa wa Nahashe, wa motse wa Raba kua Amone, le Makire, morwa wa Amiele, wa Lo-Dabare, le Barsilai, wa Roglime kua Gileade. 28-29Ba tla le meruswi le dipitša le tša go robala, ba tlišetša le Dafida le banna ba gagwe mabele, garase, bupi, dipale, dinawa, dihlodi,17:28 Diphetolelo tše dingwe tša kgale di re “dihlodi” Seheberu se re “dihlodi le dipale”. todi, tšhise, lebebe le dihuswane. Ba be ba tseba gore Dafida le banna ba gagwe ba tla be ba swerwe ke tlala le lenyora, mme ba lapile kua lešokeng.


text:
111
Mat. 2:15
Morena o re:
“Mola Israele e sa le ngwana ke be ke mo rata,
gomme ka mmitša e le morwa wa ka gore a tšwe Egepeta.
2Eupša go mmitša ga ka11:2 Phetolelo ye nngwe ya kgale e re “ga ka” Seheberu se re “ga bona”. ya ba nke ke go mo dira gore a mphuralelele11:2 Phetolelo ye nngwe ya kgale e re “a mphuralelele” Seheberu se re “ba furalelele”. sa ruri.
Setšhaba sa ka sa direla Baale le medimo ya diswantšho dihlabelo.
3Gabotsebotse ke nna ke ba rutilego go sepela;
ka kuka setšhaba sa ka,11:3 Phetolelo ye nngwe ya kgale e re “ka kuka setšhaba sa ka” Seheberu se re “a ba kuka”.
eupša sona sa se dumele gore se hlokometšwe ke nna.
4Ke ile ka ba tliša go nna ka botho le lerato,
ka dira bjalo ka motho yo a kukago ngwana wa gagwe a mmea thameng;11:4 “ka dira ... thameng” Seheberu ga se kwagale gabotse.
ka obama ka ba leša.
5“Ba ganne go boela go nna, ka gona ba swanetše go boela Egepeta, gomme naga ya bona e tla bušwa ke Asiria. 6Tšhoša e tla bolaya badudi ba metse ya bona, gomme manaba a robaganya maphika a dikgoro tša metse yeo. Setšhaba sa ka se tla fedišwa ka lebaka la tše se ikemišeditšego go di dira. 7Ba phegeletše go mphuralela. Ba tla lla ka lebaka la joko ye ba tla bego ba e rwele, eupša ga go yo a tla ba rolago yona.11:7 Ka Seheberu temana ye ga e kwagale gabotse.
8
“Na nka go lahla bjang, wena Israele?
Nka go tlogela bjang?
Kgane o re nka go fediša bjalo ka mola ke fediša motse wa Adma,
goba ka go dira tše ke di dirilego Tseboime?
Pelo ya ka e a gana –
ke go šokela kudu.
9Nka se go otle ke galefile.
Nka se sa fediša Israele,
gobane nna ke Modimo,
ga ke motho.
Ke nna Mokgethwa gare ga lena.
Nka se tle go lena ka pefelo.
10“Baisraele ba tla ntatela, nna, Morena, ge ke bopa bjalo ka tau. Ge ke bopa bana bao ba ka ba tla tla ba phaphasela bjalo ka nonyana ba etšwa bodikela. 11Ba tla be ba etšwa Egepeta ba phaphasela, ba etšwa Asiria boka maeba. Nna ke tla ba bušetša magaeng a bona. Ke realo, nna, Morena.”


text:
Diema tša Sesotho sa Leboa
As part of the evolution of the Oxford Global Languages (OGL) programme, we are now focussing on making our data available for digital applications, which enables a greater reach in delivering and embedding our language data in the daily lives of people and providing more immediate access and better representation for them and their language.
Because of this, we have made the decision to close our dictionary websites.
Our Oxford Northern Sotho living dictionary site closed on 31st March 2020, and this forum closed with it.
We would like to warmly thank everyone for your participation and support throughout these years – we hope that this forum, and the dictionary site, have been useful
You were instrumental in making the Oxford Global Languages initiative a success!
Find out more about what the future holds for OGL:
https://languages.oup.com/oxford-global-languages/
Diema tša Sesotho sa Leboa
Ke seema sefe goba mmolelwana wa Sesotho sa Leboa woo e lego mmamoratwa?
Naa go na le sa go swana le sona ka Seisemane?
Ditlhaloso
-
Seema: Ngwana a phoša dira ga a bolawe.
Tlhalošo: Motho le ge a dirile phošo, a re se mo galefeleng eupša re mo kgaleme ka lerato go mo laetša phošo ya gagwe.
English: To err is human.6
-
Nama kgapeletšwa e phuma pitša
Too many cooks spoil the broth0
-
Wrong text1
-
Ke a leboga wešo. Magagešo, a re ruteng bana ditaola re se ye natšo badimong.1
-
"Pinyana ge are ping e kwele ka ping e kgolo",mmolelo o ora tšeo bana ba di dirago ba di bone bagolong ba bona1
-
Ke a leboga wešo. Naa o ka kgona go re nyakela sa go bapela le sona ka seisemaneng goba wa se tsenya lefokong la seisemane ka ge pukuntšu ye e le ya polelopedi. Mogongwe maloko a setšhaba a ka re thuša go tšwetša seo pele!0
-
Ke tsomana le seema sa sepedi se rego mmolai wa phala ya selemo.1
-
Pharela ke yeo setšhaba sa gešo efela re re, ga e ke e tswalela mohlapeng. Thušang ka go re nyakiša seema seo. Ke gona ge re godiša le go katološa leleme la rena Re leboga botšeakarolo bja gago Sekalankoko.0
-
ke kgopela seema sa Nku0
-
Monna ke nku o llela teng. Tlhalošo ke gore le ge monna a ekwa bohloko ga a swanela go laetša maikutlo a gagwe phatlalatša. Ke senya ke realo magagešo, a re šogeng thari mogongwe yo mongwe o na le seo a se tsebago ka 'nku'.0
-
Se bone tša bo pudi kgakala gobane tša bo nku di pipilwe ka mesela.0
-
Re a leboga wešo! Hle re fe tlhalošo ya sona gape ge eba go na le sa go swana le sona ka lelemeng la Seisemane re fe sona. Re aga polelo ye ya segagešo le pukuntšu ye phelago ya Sesotho sa Leboa ya polelopedi.0
-
Affidavit ka Sesotho Sa Lebowa ke eng?0
-
Affidavit ka Sesotho Sa Lebowa ke Kenelwa goba lengwalokenelwa. Ke tšeo magegešo lena le reng?0
-
Sekalankoko bare: Mmolai wa phalana ya selemo ore go bolaya phalana e tee are phalana ga di hlokwe.
Hlaloso: O sere gobane wena o humane selo(mosomo) bonolo ware kgane le go batho ka moka go bjalo; mmatla seromo o palega manga.2
-
Nna ke rata diema tse.
1
- Sikisa dira le melapo mphago wa dira ke meets.
- Maswi manyane abo mmutla a kgotsofatsa mmutlanyana(kgabutlana).
- Kgaka ga e fofa ke ye ntsho mebala re e bona ga e hwile.
- Ekwa legare ngwana ngaka, papago o hwile ele motsabudi wa batho.
- Letshaba mokgalo le tshabela go mosehla, more wo o senago meetlwa.
-
Re a leboga Molahlegi. Re ka thaba ge o ka tsenya ditlhalošo tša diema tše ka gore Pukuntšu ye Phelago ya Sesotho sa Leboa ke ya polelopedi, ka fao re kgopela gore ge eba go na le tša go swana le tšona ka go Seisemane o re thuše ka tšona. O tloga o šomile wešo!!!0
-
Nyatsa molala e hwetse molaleng
Please give English translation0
-
Madume wešo. Ka nnete e tswaletše mohlapeng e gana ge bašemane ba tšea mohlana. Ke tšeo magagešo ga go sethokgwa seo se sa tšwego phuthi!!0
-
Mmapelo o ja serati, senyakelwa ga a se nyake.
Tlhalošo: Motho o dire se yena a se nyakago/ratago, ga a rate go botšwa gore a dire eng0
-
Re a leboga wešo ka kabelo ye o e dirilego mo lekgotleng la rena la dipoledišano. O se lahle hle, o no fela o lahlela tše dingwe go godiša polelo ye ya Sesotho sa Leboa. Mo go kgonegago, o re fe sa go swana le sona ka Seisemane ka ge pukuntšu ye e le ya polelopedi0
-
Phala tša mona marula di a tloga.
Motho ge a ile a hwetša seo a se nyakago a re go se hwetša, ga a dikadike.0
-
Re leboga go menagane wešo! Ka nnete re kgona go bona ka lena gore ge e duma go ra gore e a tloga. Re ka thaba kudu ge o ka lahlela le sa go swana le sona ka Seisemane ge eba se gona.0
-
Tlogatloga e tloga kgale modixa wa kgomo txwa le txona xakeng.
Tlhaloxo??0
-
Ke go leboga kudu ka botšeakarolo bja gago mo go pukuntšu ye. Tlhalošo ya go lebana thwii le seema se ke ye: Mang le mang o swanelwa ke go ithuta dilo e sa le o monnyane, gobane gantši ge o ka di thoma o godile di fetša di go paelela goba di go tlaba. Mogongwe magagešo, le ka iša taba ye pele ka go re fa sa go swana le sona sa Seisemane.0
-
Phiri e taga mohlabeng wabo yona.
Motho o ncha mokgwa/bo-yena gabo0
-
Ke ikgantšha ka wena wešo! A re tšweleng pele go aga setšhaba sa gešo. Ge eba go na le sa Seisemane sa go swana le sona hle re ngwalele sona ka ge pukuntšu ye ya Sesotho sa Leboa e le ya polelopedi. Šatee wee!0
-
Se sengwe sa diema tšeo di tsebalegago kudu ke se se rego-:
Nkwe ga e lahle mabala a yona.
Seema se le ka lelemeng la seisemane le ga e šita maleme a mangwe, se a hwetšagala.
A leopard does not change its spots.0
-
Re ikgantšha ka batho ba go swana le wena Sebabola. Re tloga re leboga thekgo ya gago le phegelelo ya go godiša polelo ye ya rena ya Sesotho sa Leboa ka mokgwa wa ditšithale. Šatee wee!!1
-
Kodumela moepathutse ga go lehumo le letswang kgauswi0


text:
Diema tša Sesotho sa Leboa- Letlakala 2
As part of the evolution of the Oxford Global Languages (OGL) programme, we are now focussing on making our data available for digital applications, which enables a greater reach in delivering and embedding our language data in the daily lives of people and providing more immediate access and better representation for them and their language.
Because of this, we have made the decision to close our dictionary websites.
Our Oxford Northern Sotho living dictionary site closed on 31st March 2020, and this forum closed with it.
We would like to warmly thank everyone for your participation and support throughout these years – we hope that this forum, and the dictionary site, have been useful
You were instrumental in making the Oxford Global Languages initiative a success!
Find out more about what the future holds for OGL:
https://languages.oup.com/oxford-global-languages/
Diema tša Sesotho sa Leboa
Ditlhaloso
-
Ke a leboga wešo ge o bontšha kgahlego mo go pukuntšu ye ya rena. Re ka thaba kudu ge o ka fa tlhalošo ya seema gape wa be wa ngwala sa go swana le sona ka Seisemane. Re aga pukuntšu ya polelopedi. Šatee wee!0
-
Re a leboga bana bešu0
-
Madume wešo! Le wena o ka iteka ka go tsenya seema sa gago sa mmamoratwa gona fa wa be wa ngwala le sa go sepelelana le sona sa Seisemane ka ge Punkuntšu ye ya Sesotho sa Leboa e le ya polelopedi0
-
A tema e sa kgathiwa mo letlakaleng le?0
-
Madume wešo! Tia di lle gore re kgone go go thuša. Re sa kgatlampana re emetše ba go swana le wena. Ke eng seo o ratago go se tseba?0
-
Ke rata go ka tseba ka mafelo ao nka hwetšago dipuku tša Sesotho sa lebowa ka ge le boimanyana go ka di humana.0
-
Matšatši a go boimanyana go di hwetša ka ge mabenkele a dipuku a tswalelwa ka bontši, efela nna gantši ke diriša a go swana le boVia Africa goba van Schaik bookstore.0
-
Thobela,
Polelo ya ka e ka seema se sa nku. Ke ganana le tlhalošo eo e tumilego kudu e rego monna o fihla maikutlo a gagwe. Ke re jwale ke lebeletše yona nku gore e phela bjang, yona ke phoofolo ya go phela mohlapeng, e seng ee nnoši. Bjalo, ge re bowa re lebelela seema se, re se bapiša le yona nku, re bona se rebotša se sengwe seo bagolo ba be ba reruta sona.
Tlhalošo e botse ke gore, monna bjale ka nku eo e phelago le mohlape, o phela le banna ba bangwe (kgorong). Ge a hlakana le mathata, o tla llela teng (kgorong le banna ba bangwe). Nka leka go e beya ka tsela e: monna o llela senneng/banneng.
Ke senya ke re bjale.0
-
Thobela wešo! Ke leboga thekgo ya gago kudu. Taba ye ke pharela efela e nyaka setšhaba sa dikgopolo tša lephefo. Ka lehlakoreng le lengwe, ke tshepa gore go be go lebeletšwe nako ya ge nku e hlabja. Ka setšo, ge nku e bolawa e swanetše go meletša gomme ya se hlabe mokgoši le gatee go swana le pudi. Gothwe ge e ka lla ke bošola. Ka fao, ge monna a ekwa bohloko, o swanelwa ke go no fogohletša seropeng a se lle. Ga e ke e senya e sa agela! Ke tšeo magagešo!0
-
Tho el magagexo,ke kgopela hlaloso ya seema sa tshukudu1
-
Ke kgopela tlhaloso ya seema se nkgankga eja nkgawane lesa tau tsa hloka seboka Dishitwa Ke nare e hlotsa0
-
Thobela
Ha le seema sela serego ge o shika le batho ba mohuta o mongwe, o feleletja le wene o swana le bona, sereng naa?0


text:
O amogetšwe Pukuntšung ye Phelago ya Sesotho sa Leboa!
As part of the evolution of the Oxford Global Languages (OGL) programme, we are now focussing on making our data available for digital applications, which enables a greater reach in delivering and embedding our language data in the daily lives of people and providing more immediate access and better representation for them and their language.
Because of this, we have made the decision to close our dictionary websites.
Our Oxford Northern Sotho living dictionary site closed on 31st March 2020, and this forum closed with it.
We would like to warmly thank everyone for your participation and support throughout these years – we hope that this forum, and the dictionary site, have been useful
You were instrumental in making the Oxford Global Languages initiative a success!
Find out more about what the future holds for OGL:
https://languages.oup.com/oxford-global-languages/
O amogetšwe Pukuntšung ye Phelago ya Sesotho sa Leboa!
Ditlhaloso
-
Ke nna Matlakala Kganyago, Molaodi wa Leleme la Sesotho sa Leboa wa
Pukuntšu ye Phelago ya go tšwa Oxford. Ke sa bušeletša ke re, bohle le amogetšwe. Ka Sesotho sa Leboa re re: Šago la moeng le bewa ke monggae. Ka fao, a re dirišeng monyetla wo go aga le go godiša polelo ye ntle le go phaela ba bangwe ka thoko. Etla ka mmolelo wa segageno gore o tle o rekhotwe gore o se hwelele. Iiiiuuu! Yo a sa rego šatee!! o a duma, o duma dilo tša batho!!!!! A re hlakeleleng ngwetši ya malapa ke yeo! Iiiiuuuu!!!!0
-
Ke a leboga ge le thomile lekgotla le ka gore re tla ithuta tše dintši go lona0
-
Tameng ka mafateng a ma telele. Nna ke Jimmy Moshidi, mongwadi wa di padi, di filimi le kgatisho baka tja Sepedi. Nkamogeleng ka kgorong hle0
-
O amogetšwe wešo. Re kwa re hlomphegile go kopana-ka-e le batho ba go swana le wena. Hle re thušeng go aga le go godiša leleme le la segagešo gore le se hwelele. Tia di lle ka seemanyana fao re kgone go letša mekgokolwane.0
-
Le kae? Le nna ke rata go tlaleletjsa ka lentsju Pukuntsung ye e phelago ya Sesotho sa Leboa. Lentsju ke Password. Re ka re ke lentsjupheto.0
-
Ga ke ganane le seo, efela re na le maano (strategies) a mmalwa ao re a šomišago ge re fetolela mantšu kudu ao re a hlokago polelong ya rena. Go aga le go katološa polelo ya rena re ka:
-adima (borrowings)
-diriša lereo ka mo le lego (transliteration)
1
- fetolela ka go hlaloša (paraphrase)
- fetolela go ya ka modumo (onomatopia)
- fetolela go ya ka tirišo) (neologism) bj.bj.
Ke dirišitše goba ke kgethile 'phasewete ' ke kgopela ka Seisemaneng ka ge re se na lereo leo, sa bobedi leadingwa le swanetše go latela melao ya popegopolelo (morphological structure) ya Sesotho sa Leboa. Ke latetše melao yeo ka moka go ka fihla go sephetho sa ka. Ke tšeo magagešo, ga eke e tswalela mohlapeng. Setšhaba se ka ahlaahla ka bothata bjo go ya pele. O ka re hlalošetša gore ge o kgetha 'lentšuphetho' o hlohleditšwe ke eng? Ga eke e senya e se ya agela!
-
Potsiso?Naa re ngwala bjang dikapi g odimo ga s?0
-
Ge o na le sellathekeng sa go 'hlalefa', o kgotla tlhaka ya 's' gomme wa e gatelela motsotswana feela. Yona e tla go laetša mehuta ya bo 's' gomme wena wa hlaola ya rena ya go rwala. Go bonolo kudu! Ipshine ka go ngwala Sesotho sa Leboa.1
-
Le nna ke dumelelana le kayshom. Nna ke be nka diriša lentšuphetišo bakeng sa password, lebaka e le gore le thuša le go hlalosetša motho yo a sa tsebego gore password ke eng.0
-
Ke tšeo magagešo, ge setšhaba se dumela gore re amogele lentšu le ‘lentšuphetišo’ sebakeng sa ‘phasewete’ gona le tla fetišwa gomme ra le amogela. Lena le reng?0
-
Bešo, le nna ke bona go ka ba kaone ge re ka se hlwe re šomiša lentšu le "phasewete". Ke kwana le Hunadi ka "lentšuphetišo".0
-
O amogetšwe wešo. Re tloga re leboga go tšea karolo ga gago mo maitekelong a go aga le go godiša Pukuntšu ye Phealgo ya Oxford ya Sesotho sa Leboa. Re hloka mareo a go amana le diphetogo tša lefase la sebjalebjale. Re tsomana le batho ba menagano ya maphefo ya go swana le yeo. Ka kgopelo tsenyang lentšu leo ka pukuntšung gore le kgone go latela tshepedišo ya go amogelwa ga lentšu ke setšhaba. Šatee-wee! Re tšwela pele!0
-
Ke itia leopo la kgoro kere moshate. Nkamogeleng bana beso. Kekwa bose bja mamapo adi nose ruri ruri kea lebotsa. Are ithuteng lego bea polelo ye ya sepedi pepeneneng re ruteng 'shaba le la Thulare. Thobela0
-
'Gwafa la tshwene ale tlale...thobela0
-
O amogetšwe wešo, re tloga re thabile kudu ge o iphile sebaka sa go ingwadiša ka mo go Pukuntšu ye Phelago ya Sesotho sa Leboa. Ke nnete re filwe monyetla wa go aga le go godiša leleme le la segagaborena. Šatee wee!!!0
-
Tshwene ge ere hoo e tshepile lewa0
-
Re leboga kabelo ya gago wešo. Re be re ka thaba ge o ka tsenya tlhalošo ya seema se, gomme ge gp kgonega o re fe sa go swana le sona ka Seisemane.0
-
Tshwene ge ere hoo e tshepile lewa0
-
Re sa bušeletša re re: leboga kabelo ya gago wešo. Re be re ka thaba ge o ka tsenya tlhalošo ya seema se, gomme ge go kgonega o re fe sa go swana le sona ka Seisemane0
-
Tameng! Yo ke Sebabola , morutwana wa tša thuto kua go la UNISA. ke a thoma go bona letlakala le mo "inthaneteng" ebile ke tloga ke bona le ka ntšwela mohola kudu ka ge ke ithutela go ba morutši wa leleme lona le la Sepedi. Ke tloga ke letetše go ithuta mo go feteletšeng go tšwa mo letlakaleng le go ahlaahla leleme le le bohle ba leng mo go lona.0
-
O amogetšwe Sebabola! Re ka thaba kudu ge o ka tsenya mogoma temeng fa ka go leka go godiša polelo ya rena ya Sesotho sa Leboa ka mokgwa wa ditšithale. Se lebale gore mebolelwana ka moka e amogetšwe go thuša go babalela mantšu ao a ka timelelago ge re ka se hlokomele.1


text:
Title: Tšhewana! Ke Llele Mang?
Author: Khomotso Tjale
ISBN: 978-0-620-91085-9
Size: 140mm x 210mm, 66 pages
Compiled by: Mmakgare Development Projects
Funded by: National Arts Council of South Africa (NAC)
Khomotso Tjale, O belegwe ka di 16 May 1985, a thoma dithuto tša gagwe tša fasana sekolong sa Madika Primary School ka ngwaga wa 1991. Morago a ya sekolong sa Sechichi Secondary go fihlela a humana lengwalo la gagwe la marematlou ngwageng wa 2002. Ka 2003 a ya go tšwetša pele di thuto tša gagwe pele Unibesiting ya Unisa mo a ile a humana Degree ya gagwe ya Finacial Management. Tše dingwe tša dipukwana tša gagwe go akaretšwa, My pillow, The zone, Mpepumpepu le Sebatakgomo.
Tšhewana ke llele mang? E bolela ka ngwana yo a bego a bitšwa Mahula. Mmago Mahula o ile a hlokofala Mahula a ena le dikgwedi tše nne. Mahula o ile a ya go dula le Nkgolwage, yo le yena a ileng a hlokofala Mahula a ena le mengwaga e lesomepedi. Leloko le ile la kwana gore Mahula a ye go dula le mmaneagwe Mahlako, yo a bego a ena le dikgwebo. Morago ga lehu la Shatadi, Mahlako o ile a gapeletša Mahula go tlogela Sekolo gore a ye go mošhomela Lebenkeleng. Mahlako o ile a thoma go sotla Mahula a mmotša ge e le gore o swanetše go tlokomela kgwebo, go fihlela hlogo ya sekolo a tsena taba yeo ka bogare. Mahula o ile a boela sekolong le ge mmaneagwe a be a tšwela pele le go mosotla, go fihlela ge a fetša mphato wa marematlou. Ka mahlatse o ile a humana thekgo ya mašheleng go kgoro ya bogabo le setšho (NAC) go ithuta Unibesiting ya UNISA. Seo ile yaba mathomo mayo go Mahula go fihlela a ngwala puku ya gagwe ya pele ya go bitšwa Tshwewana, puku yeo e bego e bolela ka bophelo bja gagwe. Ka go le lengwe Mahlako o thomile go sotlega mo a ilego a nyaka Mahula go fihlela a mohumana. Bobedi ba ile ba swarelana, Mahula a selefeletše bobe ka bobe.
If you are looking for a copy of this book, or you want to email the author, please use the link below:


text:
111Mathomong batho ba lefase lohle ba be ba na le polelo e tee fela, mme ba šomiša mantšu a a swanago. 2Ge ba falalela thoko ya bohlabela ba ile ba fihla molaleng wo mongwe kua Babilonia, gomme ba dula moo. 3Ba botšana ba re: “Tlang re bopeng ditena mme re di tšhume di butšwe!” Ka gona ba ba le ditena tša go aga, le letsopa la go di swaraganya. 4Ke moo ba itšego: “Bjale a re ageng motse wa tora ye e fihlago legodimong, gore re tle re itirele leina mme re se ka ra šwalalanywa le lefase ka moka.”
5Morena a theoga go tlo bona motse le tora yeo batho bao ba di agilego, 6mme a re: “Bjale bonang, batho ba ka moka ke batho ba tee gomme ba bolela polelo e tee; se e no ba mathomo a se ba tlilego go se dira. Go se gwa ya kae ba tla be ba kgona go dira se sengwe le se sengwe se ba nyakago go se dira. 7A re theogeng re yo hlakahlakanya polelo ya bona gore ba se ke ba kwešišana.” 8Ke moo Morena a ba tšitlantšego gohle lefaseng, mme ba se hlwe ba aga motse wola. 9Motse woo wa bitšwa Babele,11:9 “Babele” Leina le le kwagala bjalo ka Seheberu ge se re “hlakahlakantše”. ka gobane moo Morena o hlakahlakantše polelo ya batho ka moka, mme go tloga moo a ba tšitlanyetša gohle lefaseng.
10Ditlogolo tša Seme šedi: Mengwaga ye mebedi ka morago ga lefula, ge Seme a na le mengwaga ye 100, o ile a ba le morwa, Arpakshade. 11Ka morago ga fao a phela mengwaga ye mengwe ye 500, mme a ba le bana ba bangwe.
12Ge Arpakshade a na le mengwaga ye 35 o ile a ba le morwa, Shelage; 13ka morago ga fao a phela mengwaga ye mengwe ye 403, mme a ba le bana ba bangwe.
14Ge Shelage a na le mengwaga ye 30 o ile a ba le morwa, Ebere; 15ka morago ga fao a phela mengwaga ye mengwe ye 403, mme a ba le bana ba bangwe.
16Ge Ebere a na le mengwaga ye 34 o ile a ba le morwa, Pelege; 17ka morago ga fao a phela mengwaga ye mengwe ye 430, mme a ba le bana ba bangwe.
18Ge Pelege a na le mengwaga ye 30 o ile a ba le morwa, Regu; 19ka morago ga fao a phela mengwaga ye mengwe ye 209, mme a ba le bana ba bangwe.
20Ge Regu a na le mengwaga ye 32 o ile a ba le morwa, Seruge; 21ka morago ga fao a phela mengwaga ye mengwe ye 207, mme a ba le bana ba bangwe.
22Ge Seruge a na le mengwaga ye 30 o ile a ba le morwa, Nahoro; 23ka morago ga fao a phela mengwaga ye mengwe ye 200, mme a ba le bana ba bangwe.
24Ge Nahoro a na le mengwaga ye 29 o ile a ba le morwa, Terage; 25ka morago ga fao a phela mengwaga ye mengwe ye 119, mme a ba le bana ba bangwe.
26Ge Terage a na le mengwaga ye 70, o ile a ba tatagoAbramo le Nahoro le Harane.
27Šedi ditlogolo tša Terage yo e bilego tatagoAbramo le Nahoro le Harane: Harane e bile tatagoLote, 28mme Harane a hwela motseng wa gabo wa Ure kua Babilonia tatagwe a sa phela. 29Abramo a nyala Sarai, mme Nahoro a nyala Milka, morwedi wa Harane. Morwedi yo mongwe wa Harane e be e le Jiska. 30Sarai o be a sa belege.
31Terage o ile a tloga motseng wa Ure, kua Babilonia, a na le Abramo, morwagwe, le Lote, setlogolo sa gagwe, morwa wa Harane, le ngwetši ya gagwe, Sarai, mosadi wa Abramo, a leba Kanana. Ba fihla Harane mme ba itulela gona. 32Terage o ile a hwela moo a na le mengwaga ye 205.


text: 101Kgoši Zerksese o ile a gapeletša batho ba dilete tša lebopong la lewatle modiro gotee le ba bogareng bja naga mmušong wa gagwe. 2Dilo ka moka tše kgolo tše di makatšago tše a di dirilego, gammogo le ditaba ka moka tša ka moo a hlatlošeditšego Mordekai maemong a godimo, di ngwadilwe ka pukung ya ditaba tša magoši a Persia le Media. 3Mordekai, Mojuda, e be e le yena yo mogolo, a latela Kgoši Zerksese ka maemo. Bajuda ba gabo ba be ba mo hlompha ba bile ba mo rata, ka gobane o be a šomela go hola setšhaba seo sa gabo le go bolokega ga ditlogolo tša sona ka moka.


text:
Ka Rate Ba Ek Rat Ke
- #
- TrackArtists
- Duration
- 03:56
Album Artists
- Birju BadalSinger
About Ka Rate Ba Ek Rat Ke Album
Ka Rate Ba Ek Rat Ke is a Bhojpuri album released on 21 Sep 2021. Ka Rate Ba Ek Rat Ke Album has 1 song sung by Birju Badal. Listen to Ka Rate Ba Ek Rat Ke song in high quality & download Ka Rate Ba Ek Rat Ke song on Gaana.com.
Related Tags - Ka Rate Ba Ek Rat Ke, Ka Rate Ba Ek Rat Ke Songs, Ka Rate Ba Ek Rat Ke Songs Download, Download Ka Rate Ba Ek Rat Ke Songs, Listen Ka Rate Ba Ek Rat Ke Songs, Ka Rate Ba Ek Rat Ke MP3 Songs, Birju Badal Songs


text:
131
19:15
Bjale e tlilo ba la boraro ke le etela. Mangwalo a Makgethwa a re: “Go latofatšwa ga motho go tiišetšwa ka bohlatse bja batho ba babedi le ge e le ba bararo.” 2Ke ile ka lemoša bao pele ba bego ba dira dibe mmogo le ba bangwe ka moka, gomme le gonabjale ke ba lemoša ke se na le bona, go no swana le mola ke ba lemoša ke na le bona mola ke ba etetše la bobedi, ke re ge ke etla gape ga go yo a tlago phonyokga kotlo. 3Seo e tla be e le bohlatse bjo le bo nyakago bja gore Kriste o bolela ka nna. Gape yena ge a šoma gare ga lena ga se mofokodi, eupša ke yo maatla. 4Gobane le ge a bolailwe sefapanong e le mofokodi, ke ka maatla a Modimo ge bjale a phela. Gomme le rena re fokola re le batee le yena, fela ge re le kgala re tla be re na le yena ka maatla a Modimo.
5Itekoleng, le itebeledišiše, le bone ge eba le phela ka tumelo ya lena. Na ga le tsebe gore Kriste o phela ka dipelong tša lena? Ge eba ga le tsebe gona le paletšwe. 6Ke tshepa gore le tla lemoga gore rena ga re ba go palelwa. 7Re rapela Modimo gore le se dire se sempe, e sego gore rena re bonale re nepile, eupša gore lena le dire tše di lokilego, le ge rena re bonala re palelwa. 8Gobane therešo re ka se kgone go lwa le yona, se re kago se kgona ke go e lwela. 9Rena re thabela ge go fokola rena mme lena le tiile. Ke ka lebaka leo re rapelago gore le be ba ba feletšego. 10Ka gona ke le ngwalela lengwalo le ke le kgole le lena. Ke direla gore ge ke fihla moo ke se ke ka swanela go ba le sekgapho le lena ge ke šomiša maatla ao ke a neilwego ke Morena – ona maatla a go le aga, e sego a go le kgereša.
11Banabešo, ke fetša ka go re le dumele. Le be baloki ka botlalo, le eletšege, le phele ka go kwana, le se ke la dula le fapana, gomme Modimo wa lerato le khutšo o tla ba le lena.
12Le dumedišaneng ka go atlana, gona go bontšhago go ratana ga badumedi.
Badumedi bohle ba a le dumediša.
13Kgaugelo ya Morena Jesu Kriste, le lerato la Modimo, le kopano le Moya wo Mokgethwa di be le lena ka moka.


text:
211Morena o ile a šegofatša Sara, bjalo ka ge a be a holofeditše, 2
gomme Sara a ima, a belegela Abrahama morwa mola Abrahama a tšofetše. Mošemanyana a belegwa ka nako yeo Modimo a bego a boletše gore o tla belegwa ka yona. 3Abrahama a mo rea leina la Isaka. 4
Dit. 7:8
Ge lesea le na le matšatši a seswai Abrahama a le bolotša, bjalo ka ge Modimo a be a mo laetše. 5Abrahama o be a na le mengwaga ye lekgolo ge Isaka a belegwa. 6Sara a re: “Modimo o ntlholetše lesego.21:6 “lesego” Leina la Isaka ka Seheberu le ra go re “o a sega”. Lebelela le Gen. 17:17-19. Yo mongwe le yo mongwe yo a kwago taba ye o tla sega le nna.” 7A tlaleletša ka go re: “Ke mang yo a ka bego a boditše Abrahama a re Sara o tla antšha bana? Le ge go le bjalo, ke mmelegetše morwa mola a tšofetše.”
8Ngwana a gola, gomme ka letšatši le a tshwešwago ka lona Abrahama a dira mokete wo mogolo.
9-10
Ka letšatši le lengwe Ishmaele yoo Hagare, Moegepeta, a bego a mmelegetše Abrahama, o be a bapala le21:9-10 “a bapala le” goba “a kwera” morwa wa Sara, Isaka.21:9-10 Diphetolelo tše dingwe tša kgale di re “le morwa wa Sara, Isaka.” Seheberu ga se na mantšu a. Sara a ba bona gomme a re go Abrahama: “Raka lekgoba le la mosetsana le morwa wa lona. Morwa wa lekgoba le ga a swanela go ja bohwa gotee le morwa wa ka, Isaka.” 11Taba yeo ya nyamiša Abrahama kudu, ka gobane Ishmaele le yena e be e le morwa wa gagwe. 12
Bah. 11:18
Eupša Modimo a re go Abrahama: “O se ke wa tshwenyega ka mošemanyana le ka lekgoba la gago, Hagare. Dira se sengwe le se sengwe seo Sara a go botšago sona, ka gobane ke ka Isaka moo o tlago ba le ditlogolo. 13Fela morwa wa lekgoba le la mosetsana le yena ke tla mo fa bana ba bantši, gore e tle e be setšhaba, ka gobane le yena ke morwa wa gago.”
14Ka le le latelago Abrahama a tsoga e sa le bošego, a neela Hagare dijo le lekuka la meetse. A mmeleša ngwana, a mo fa tsela. Hagare a tloga a ralala le lešoka la Beresheba. 15Ge a feletšwe ke meetse, a tlogela ngwana ka fase ga mohlašana, 16a yo dula fase bokgole bjo e ka bago dimetara tše lekgolo. Ka pelong a re: “Nka se kgotlelele go bona ngwana a ehwa.” Mola a dutše fao a21:16 “a” Phetolelo ye nngwe ya kgale e re “ngwana a”. thoma go lla.
17Modimo a kwa ngwana a lla, mme morongwa wa Modimo a bolela le Hagare a le legodimong a re: “A o tshwentšwe ke eng, Hagare? O se ke wa boifa. Modimo o kwele mošemanyana a lla. 18Emelela, o ye o mo kuke, o mo homotše. Ke tla dira ditlogolo tša gagwe setšhaba se segolo.” 19Ke moo Modimo a mmutšego mahlo, gomme a bona sediba. A ya a tlatša lekuka lela ka meetse, a noša mošemanyana. 20Modimo a ba le mošemanyana yoo ge a gola; a phela lešokeng21:20 “lešokeng” Phetolelo ye nngwe ya kgale e re “lešokeng la Parane”. gomme ya ba setsebi sa mosebe. 21Mmagwe a mo tšeela mosadi wa Moegepeta.
22
Yona mehleng yeo Abimeleke a ya le Pigole, molaodi wa madira a gagwe, go Abrahama a re: “Modimo o na le wena go tšohle tše o di dirago. 23Ka gona nkenele fa pele ga Modimo gore o ka se nthadie, nna le bana ba ka le ditlogolo tša ka. Ke go botegetše, ka fao ena gore le wena o tla mpotegela wa botegela le naga ye o falaletšego go yona.”
24Abrahama a re: “Ke a ena.”
25Gomme Abrahama a ipelaetša go Abimeleke ka sediba se bahlanka ba Abimeleke ba bego ba se thopile. 26Abimeleke a re: “Ga ke tsebe gore ke mang yo a dirilego taba yeo. Ga se wa ka wa mpotša, gomme ke la mathomo ke ekwa taba yeo.” 27Ke moo Abrahama a neetšego Abimeleke dihuswane le dikgomo, gomme bobedi bja bona ba dira kwano. 28Abrahama a hlaola dikwanyana tše di šupago tša ditshadi mohlapeng wa gagwe, 29gomme Abimeleke a mmotšiša a re: “O diretšeng taba yeo?”
30Abrahama a mo fetola a re: “Tšea dikwanyana tše di šupago tše. Ka go dira seo o dumela gore ke nna ke epilego sediba se.” 31Ka gona felo fao gwa bitšwa Beresheba,21:31 “Beresheba” Leina le ka Seheberu le ra go re “Sediba sa keno” goba “Sediba sa tše šupa” (dikwanyana). Lebelela le Gen. 26:33. ka gobane ke fao bobedi bja bona ba enelanego.
32Ka morago ga ge ba enelane bjalo fao Beresheba, Abimeleke le Pigole ba boela Filistia. 33Abrahama a bjala mohlare wa motamariske moo Beresheba, gomme a khunamela Morena, Modimo wa go sa felego. 34Abrahama o dutše moo Filistia lebaka le letelele.


text:
271“O dire aletare ka dikota tša mogohlo. E lekalekane ka thoko tšohle: E be ya dimetara tše 2,3 ka botelele, dimetara tše 2,3 ka bophara, mme bogodimo e be ya dimetara tše 1,4. 2O dire dinakana dikhutlong ka bone. Di be selo se tee le aletare, gomme aletare ka moka e manegwe ka mphiri. 3O dire dibjana tša go olelela melora, le digarafo, le meruswi, le diforoko tša mašimelo, le dibjana tša magala. Ditlabakelo tše ka moka di dirwe ka mphiri. 4O dire papetla ya mphiri, gomme o e khwamele mekgoko ye mene ya mphiri ya go e kuka dikhutlong tša yona. 5O bee papetla ye ka fase ga morumo wa aletare gore e be gare ga bogodimo bja aletare. 6O betle mapara a go rwala ka dikota tša mogohlo, mme o a manege ka mphiri; 7ona o a tsenye mekgokong ka mahlakoreng a mabedi a aletare ge e rwalwa. 8O dire aletare ka diphaphathi, gomme e be lehoa, go ya ka leano le ke go laeditšego lona kua thabeng.”
9“O age kgoro ya Tente ya bodulo bja ka ka legora la diširo tša lešela le boletiana. Ka lehlakoreng la ka borwa diširo e be tša dimetara tše 46 botelele, 10mme di lekeletšwe dikoteng tše masome a mabedi tša mphiri tše di lego mabogatong a masome a mabedi a mphiri ka dikgwaetšo le mapheko a silibera. 11Le ka lehlakoreng la ka leboa la kgoro o dire ka yona tsela yeo. 12Ka lehlakoreng la ka bodikela go be le diširo tša dimetara tše 23 botelele, di lekelele dikoteng tše lesome tše di tsemilwego mabogatong a lesome. 13Le ka bohlabela, mo go lego mojako wa Tente, le gona kgoro e be ya bophara bja dimetara tše 23. 14-15Ka thoko ye nngwe le ye nngwe ya mojako go be le diširo tša dimetara tše 6,9 tše di lekelelago dikoteng tše tharo tše di tsemilwego mabogatong a mararo. 16Mo mojakong go lekelele seširo sa dimetara tše 9,2 botelele se se dirilwego ka lešela le boletiana le le logeletšwego wulu ya botala bja legodimo, le ya bohubedu bja moretele, le ya bohubedu bja madi, e be mologelelo wa mebala ya mekgabišo ya bokgwari. Seširo se thekgwe ka dikota tše nne tše di tsemilwego mabogatong a mane. 17Dikota ka moka tša kgoro go dikologa di kopanywe ka mapheko a silibera; dikgwaetšo tša tšona e be tša silibera mme mabogato a tšona e be a mphiri. 18Kgoro e be ya dimetara tše 46 botelele, le dimetara tše 23 bophara, le dimetara tše 2,3 bogodimo. Diširo di dirwe ka lešela le boletiana, mme mabogato e be a mphiri. 19Ditlabakelo ka moka tše di dirišwago Tenteng le dibapola ka moka tša Tente le kgoro di dirwe ka mphiri.”
20“O laele setšhaba sa Israele go go tlišetša makhura a mohlware a a sego a tswakwa a sehlomamabone a mabotsebotse, gore mabone a fele a tuka bošego bjo bongwe le bjo bongwe. 21Arone le barwa ba gagwe ba a gotetše ka Tenteng ya bodulo bja ka ka ntlenyana ga seširo sa ka pele ga Polokelo ya Kgwerano. Gona moo pele ga Morena mabone a tuke bošego ka moka go fihlela go esa. Taelo ye e phethwe ke Baisraele le ditlogolo tša bona ka mehla go ya go ile.”


text:
Ke pesalome ya Dafida.
1101
Mar. 12:36
Luk. 20:42,43
Dit. 2:34,35
1 Bakor. 15:25
Baef. 1:20-22
Bakol. 3:1
Bah. 1:13
8:1
10:12-13
Morena o rile go kgoši, mong wa ka:
“Dula ka letsogong la ka la mmagoja
ke be ke tle ke go fenyetše manaba a gago.”
2Morena o tla atiša pušo ya gago
a le Tempeleng ya gagwe a re:
“Buša manaba a gago.”
3Mohla o rapa dira setšhaba sa gago se tla ithaopa.
Masogana a gago a tla tla go wena a itlhamile ka tša ntwa ye kgethwa,
a tsarogile phoka ya masa.110:3 Mohlomongwe go swanetše go balwa “Masogana ... masa” Seheberu ga se kwagale gabotse.
4
6:20
7:17,21
Morena o ikanne gomme a ka se hlaname;
o rile: “O moprista go ya go ile wa boprista bja go swana le bja Melkitsedeke.”
5Morena o go thuša ntweng;
mohla a galefile o pšhatlaganya magoši.
6O tla ahlola ditšhaba a ba a di otla,
gwa tlala ditopo;
o tla fediša babuši110:6 Phetolelo ye nngwe ya kgale e re “babuši” Seheberu se re “mmuši”. gohle lefaseng.
7Kgoši e tla nwa ka nokaneng ya kgauswi ga tsela,
a re go lapologa a lwa mme a fenya.


text:
51O se ke wa kgadimola mokgalabje, o upše o bolele le yena bjalo ka ge nke ke tatago. Masogana o a sware bjalo ka banabeno, 2bakgekolo o ba sware bjalo ka bommago, le mathari o a sware bjalo ka dikgaetšedi tša gago, ka bohlweki ka mehla.
3Bahlologadi ba e lego bahlologadihlologadi o ba hlokomele. 4Fela ge mohlologadi a na le bana goba ditlogolo, ba swanetše gore ba itlwaetše go phetha ditshwanelo tša bona tša bodumedi go ba malapa a bobona, mme ka tsela yeo ba leboge batswadi ba bona le borakgolwabona le bomakgolwabona, gobane seo ke sona se se kgahlago Modimo. 5Mohlologadihlologadi yo a se nago mohlokomedi o ikanya Modimo, gomme o dula a mo kgopela a mo rapela bošego le mosegare. 6Eupša mohlologadi yo a iphilego maithabišo o hwile a phela. 7O ba laye bjalo gore go se be le yo a ba bonago bosodi. 8Fela ge motho a sa hlokomele ba gabo, gagolo ba lapa la gagwe, o lahlile tumelo, gomme o phalwa le ke yo e sego modumedi.
9Lenaneong la bahlologadi go ngwalwe fela yo a sa hlaelego mengwaga ye masome a a selelago. Godimo ga moo, e be yo a ilego a nyalwa gatee, 10le gona a tumile ka mediro ye mebotse, ya go hlokomela bana, le go amogela baeng, le go hlapiša badumedikayena maoto,5:10 “go hlapiša badumedikayena maoto” Ke mokgwa wa Bajuda wa go amogela baeng. Segerike se ka no ba se era gore go direla badumedikayena mediro ye batho ba rego e a nyatšega. wa go thuša ba ba lego tlalelong – wa go ikgafela mediro ye mebotse ka mehla.
11Bahlologadi ba bafsa bona o se ke wa ba ngwala lenaneong leo la bahlologadi, ka gobane go tsogelwa ga bona go ka no ba aroša go Kriste, ba duma go nyalwa gape, 12ya ba ge ba ikobela molato wa go tshela dikano tšela ba ikannego ka tšona pejana. 13Le gona ba ka itlwaetša bobodu ka go thetha le malapa; go feta moo ba ka itlwaetša lesebo le bofeane, le go bolela tše di sego tša ba swanela. 14Ka gona, nna ke duma ge bahlologadi ba bafsa ba ka nyalwa gape ba ba le bana, ba hlokomela malapa a bona, gore ba tle ba se fe manaba a rena sebaka sa go re bolela gampe. 15Bahlologadi ba bangwe ba šetše ba kgelogile ba latela Sathane. 16Ge go na le Mokriste wa mosadi yo ka gabo go nago le bahlologadi, a ba hlokomele, a se ke a tshwenya phuthego ka seo, gore phuthego e hlokomele bahlologadihlologadi.
17Bagolo ba phuthego ba ba bušago phuthego gabotse ba lokela go lefša moputso wa bona gabedi, gagolo bao ba katanago le go begela batho Ebangedi le go ba ruta yona. 18
Mat. 10:10
Luk. 10:7
Gobane Mangwalo a Makgethwa a re: “O se ke wa bofa pholo molomo ge o fola mabele ka yona.” Gapegape a re: “Mošomi mogolo wa gagwe o mo lebane.” 19
19:15
O se ke wa theeletša yo a pharago mogolo wa phuthego molato, ge e se ge a na le dihlatse tše pedi goba tše tharo. 20Badiradibe o ba kgale pepeneneng, gore ba bangwe ba tle ba šie.
21Ke go laya Modimo le Kriste Jesu le barongwa ba bakgethwa ba na le nna, gore o phethe ditaelo tšeo ntle le go kgetholla batho, ntle le go dira dilo sepitša. 22O se kitimele go bea motho diatla, gore o se kgathe tema dibeng tša ba bangwe; wena o dule o hlwekile.
23O se sa nwa meetse fela, o upše o nwe le beinenyana ka lebaka la mala a gago le bokoka bja gago bjo bo felago bo go boela.
24Dibe tša batho ba bangwe di bonala pepeneneng, gomme di ba eta pele tša ba letela kahlolong, kganthe tša ba bangwe tšona di ba šala morago. 25Ka yona tsela yeo mediro ye mebotse ya ba bangwe e bonala pepeneneng, gomme le ye e sego pepeneneng ga e kgone go fihlega.


text:
Ke sefela sa ge go iwa Tempeleng Jerusalema go rapela.
1291Manaba a ka e sa le a ntshwara gasehlogo go tloga bjaneng bja ka –
a Baisraele ba realo, ba re:
2“Manaba a ka e sa le a ntshwara gasehlogo go tloga bjaneng bja ka,
fela ke ba paletše.
3Mokokotlo wa ka ba o kgathile,
ba o fetoša boleme.
4Morena o lokile,
o ntokolotše go bakgopo.”
5A bahloi bohle ba Sione ba segišwe batho,
ba bušetšwe morago.
6A ba etše bjang bjo bo metšego tlhakeng,
bjo bo ponago bo sešo bja gola.129:6 Mohlomongwe go swanetše go balwa “bo sešo bja gola” Seheberu ga se kwagale gabotse.
7Ga bo be le mosegi,
ga bo be le wa go bo bofa digola.
8Ga go mofeti yo a tlago ba dumediša a re:
“Morena a le šegofatše!
Re le šegofatša leineng la Morena.”


text:
Lapa a bopa motheo wa bophelo bja setšo sa Mazulu, yeo e beilwego mo bogareng bja umuzi (lapa la go tšweletša). Go fihla gonablale, umuzi e na le hlogo ya monna (umnumzane), le basadi ba gagwe le bana ba gagwe, bobuti wa gagwe yo monnyane le basadi ba gagwe le malapa a bona, mo mabakeng a mantši, barwa bao ba nyetšego.
Ka lebaka la ditoropo le karoganyo ya tša leago, umuzi e nyenyefaditšwe, gantši go akaretšwa fela monna le mosadi wa gagwe (goba basadi) le bana. Ka tlwaelo, lapa le katološitšwego ebe e le yuniti ya ekonomi, ya go etwa pele ke bophelo. Umuzi ye nngwe le ye nngwe e na le dikgomo le tšweletšo ya maswi, le mašemo a yona, fao lehea le merogo di be di bjalwa go fa dinyakwa tša baagi ba tlaleletšo.
Thutaboagi le peakanyo ya umuzi di be swana mo setšhabeng sa MaZulu gomme di bontšha maemo a basadi ba go fapafapana. Maemo a basadi bja go kopanya a be a laolwa go ya ka mokgwa yo ba nyetšego, mosadi wa mathomo wa kgoši ke mosadi yo mogolo (inkosikazi). Ka kgoši le mo dikgošing tše bohlokwa, Mosadi yo mogolo, yo a bego a se mosadi wa mathomo, o be a kgethwa ka go rerišana le baeletši ba kgoši ka morago ga ge a fihla bogolo ebile o be a dumelelwa go apara isicoco (reng ya hlogo).
Umuzi e na le sebopego sa ka bago sa sediko gomme e agilwe motheogeng go lebana le bohlabela moo go kgonegago, le motheoša wa go wa mo botsenong bjo bogolo, gore motse wa kgoši o be godimo ga umuzi ye mengwe. Ka gare e be e le lešaka la dikgomo (isibaya) fao dikgomo di be di tšwalelago gona bošego le mabele a be a bolokwa ka melete.
Legora la lešaka ka tlwaelo le be le agilwe ka mahlaka a go phuthelwa goba ge go se na mehlare, ka maswika. Lešaka la dikgomo le ka swantšhwa le tempele ya umuzi: e be e le lefelo la mo dinagamagae fao digalagala tša badimo di lego gona le ka moo dithapelo di swarwago. Mo ditšhitelego di dirilwe gomme le ditebogo tša tefo di hwetšago. Mo nakong ye e fetilego, basadi ka kakaretšo ba be ba sa tsene ka lešakeng la dikgomo, gomme mosadi yo a bego a se 'ngwana wa Ngwako' o be a sa dumelelwa go tsena, ka ntle le ka ditiragalo tše di ikgethilego.
Le ge go le bjalo, mo nakong ya ngwagakgolo 20th, taba ya banna ya go yo nyaka mešomo kgole e gapeleditše basadi ba bantši go tšea maikarabelo a banna ba bona' a diruiwa. Ka tlwaelo dintlo tša batho di be di agwa magareng ga legora la lešaka la dikgomo le ka legora la ka ntle (uthango) wa umuzi, moo e lego gore prickly pear goba mehlare ya Acacia ka mootlwa wo letelele e be e bjetšwe go netefatša tšhireletšo kgahlanong le hlaselo.
Mosadi wa kgoši o be a dula mo motseng wa kgoši (indlunkulu), mo godimo ga ngwako (umuzi), thwii go lebana le botseno bjo bogolo. Morwa wa gagwe ka setšo, le ka setšhaba ke mojabohwa wa kgoši le motšwetša pele wa tatagwe, gomme o be a na le maemo a bohlokwa mo ditabeng tša sedumedi.
Mo letsogong le legolo la botseno bja umuzi, kgauswi le legae la kgoši, e be e le mosadi wa lehlakoreng le letona (iqadi), yo a be a dirwa karolo ya tlaleletšo ya mosadi wa kgoši. Ye nngwe ya mešomo ya gagwe e be e le go fa ka mojabohwa ge mosadi yo mogolo wa kgoši a ka palelwa ke go belega mošemane.
Ka go la nngele e be e le mosadi wa nngele (ikhohlo) yo a bego a tšea seriti sa bobedi sa ka mo umuzi. Go kgoši, mosadi wa nnngele, gantši e be e le mosadi wa mathomo yo a mo nyetšego. Ka moka ga bona ba be na le karolo go lapa la (amabibi), kgoši.
Umuzi wa setšo wa Sezulu o be o laolwa ka maitshwaro le mekgwa. Le ge e le gore monna a ka ba le palo ya basadi, go be go na le ga dithulano goba lehufa, ka ge basadi ka moka ba be a ikemetše gabotse. Yo mongwe le yo mongwe o be a na le legae, tšhemo le dikgomo di be kgethilwe go yena go di šomiša.
Maloko ka moka a umuzi ba be ba na le mošomo, eupša maemo a bona a be a fetoga ge ntše ba gola go feta. Ka mathomo, mosadi yo a lego ka fase ga taolo ya mmatswaleagwe, o ba mme ka boyena, e be koko, mme mafelelong a ba mo hlomphiwa yo mogolo mo setšhabeng. Mošemane mo mathomo e ba modiši wa dipudi le dikgomo. Morago ga fao o ba le maemo a lesogana le maikarabelo a kgethilego go fihlela ka tshenyo ya mmušo wa Mazulu ka 1879, mešomo ya sešole.
Ka morago ga go phethagatša ditiro tše mengwaga ye mmalwa, o be a dumelelwa go ba monna le ntate; Ka morago ga nako e be a amogelwa bjalo ka leloko la Khansele la batho ba bagolo. Motho yo mongwe le yo mongwe o feta palo ya dikgato, tšeo di ka se tsenelego ka ntle le tokišo le moletlo.
Translated by Lebogang Sewela